title: Reginald Maudling

text: Reginald Maudling (17. maaliskuuta 1917 – 14. helmikuuta 1979) oli brittiläinen konservatiivipoliitikko. Hän valmistui lakimieheksi 1940 ja oli jäsenenä Britannian parlamentin alahuoneessa vuodesta 1950 kuolemaansa 1979 saakka.


title: Reginald Maudling

text: Maudling nimitettiin hallituksen jäseneksi 1957. Hän toimi Harold Macmillanin hallitusten kauppaministerinä 1959–1961 ja siirtomaaministerinä 1961–1962, sitten valtiovarainministerinä 1962–1964 Macmillanin ja Alec Douglas-Homen hallituksissa, ja sen jälkeen opposition varjohallituksen jäsenenä vuoteen 1970, jolloin hänet nimitettiin sisäministeriksi Edward Heathin hallitukseen.


title: Reginald Maudling

text: Vuodenvaihteessa 1957–1958 Maudling oli mukana neuvotteluissa Euroopan talousyhteisön (EEC) muodostamiseksi, mutta Britannia jäi hankkeen ulkopuolelle. Neuvottelutuloksesta syytettiin Maudlingin jäykkää neuvottelutyyliä.


title: Reginald Maudling

text: Vuonna 1965 Maudling hävisi Edward Heathille konservatiivien puoluejohtajavalinnassa, jossa ensi kertaa turvauduttiin keskustelun ja konsensuksen sijaan äänestykseen. Tämän sanotaan olleen Maudlingille suuri pettymys, josta hänen alamäkensä alkoi.


title: Reginald Maudling

text: Vuonna 1972 Maudling joutui eroamaan sisäministerin tehtävistä. Jo ministeriaikoina häntä oli syytetty kevytmielisyydestä ja mieltymyksestä mukavaan elämään, ja lopullisesti hänen maineensa tahriintui lahjusskandaaleissa, jotka koskivat eräitä kiinteistöliiketoimia. Hänen maineensa puhdistettiin virallisesti 1977 ja Maudling toimi vielä 1974–1976 konservatiivien varjohallituksen ulkoministerinä, mutta viime vuosinaan Maudling ja hänen näyttelijäpuolisonsa Beryl Laverick alkoholisoituivat, ja Maudling kuoli 1979 maksakirroosiin.


title: Reginald Maudling

text: Reginald Maudling oli toistuvan pilan kohteena Monty Python -ryhmän televisiosketseissä.


title: Black Motor

text: Black Motor on suomalainen, Tampereelta käsin toimiva improvisatorinen jazzyhtye. Jazz Finlandin mukaan bändin musiikilliset lähtökohdat vuonna 2005 olivat koko afroamerikkalaisen musiikin jatkumossa, bluestunteen eri muodoissa, swingista freejazziin ja punkrockiin".


title: Black Motor

text: Yhtyeen jäsenillä on juuria Turussa, Porissa, Kangasalla ja Muuramessa.


title: Ṣhin

text: Ṣhin (ښ) on arabialainen kirjain, jota käytetään paštun kielessä ilmaisemaan soinnitonta retrofleksista sibilanttia . Se on muodostettu lisäämällä piste arabialaisen sīn-kirjaimen (س) ylä- ja alapuolelle.


title: Fredrik Smulter

text: Fredrik ”Freddi” Smulter (s. 1983) on suomalainen voimanostaja. Hän on penkkipunnerruksen nelinkertainen maailmanmestari vuosilta 2009, 2012, 2014 ja 2015. Vuonna 2014 hän voitti superraskaan sarjan maailmanmestaruuden 400 kg:n maailmanennätystuloksella. Vuonna 2015 maailmanmestaruuskisoissa Sundsvallissa hän paransi ennätykseksi 401kg.


title: Fredrik Smulter

text:
Smulter asuu ja harjoittelee Maalahdessa. Hän oli Maalahden kunnanvaltuuston jäsen RKP:n edustajana kaudella 2004–2008.
Hän painaa 150 kiloa, on ammatiltaan putkavartija, töissä Vaasan poliisilaitoksella ja harrastaa historiaa sekä karaokea. Hänellä on kaksi poikaa.


title: Rhipsalideae

text: Rhipsalideae on yksi kaktuskasvien heimon Cactoideae-alaheimon yhdeksästä tribuksesta.


title: Rhipsalideae

text: Kasvit ovat puiden oksilla kasvavia epifyyttejä tai kallioilla kasvavia litofyyttejä, kasvutavaltaan tavallisesti riippuvia, joskus alustansa myötäisiä tai pensasmaisia, eivät koskaan kiipeileviä. Varret ovat nivelikkäät ja poikkileikkaukseltaan pyöreitä, kulmikkaita tai litistyneitä. Areolit ovat varteen uponneita. Päivällä avautuvat ja yön yli avoinna olevat kukat sijaitsevat lateraalisesti ja ovat pieniä, säteittäisiä, putkimaisia tai vastakohtaisia. Pohjus on paljas, harvoin siinä on areoleita. Mehevä hedelmä on marjamainen ja avautumaton. Siemenet ovat pieniä tai keskikokoisia, vailla selvää pintakuviointia, ja kannattimen arpi (hilum) sekä siitereikä (mikropyle) ovat yhtyneet. Siemenessä on limainen vaippa (arillus).


title: Rhipsalideae

text: Tribuksen lajit kasvavat pääasiassa Etelä-Amerikan itäosassa, mutta joitakin lajeja tavataan myös Keski- ja Pohjois-Amerikan eteläosissa. Yksi laji, hiuskorallikaktus ("Rhipsalis baccifera") on levinnyt myös Vanhan maailman tropiikkiin.


title: Rhipsalideae

text: Tribus koostuu neljästä suvusta.


title: Browningieae

text: Browningieae on kaktuskasveihin kuuluva tribus.


title: Browningieae

text: Tribukseen kuuluu kookkaita, puu- tai pensasmaiseksi kasvavia lajeja. Niiden varret ovat nivelikkäitä tai nivelettömiä, pylväsmäisiä, uurteisia, tavallisesti runsaspiikkisiä, ja niiden kukkia tuottavat osat eivät ole erilaistuneet varsinaisiksi kefalioiksi, vaikkakin piikit niissä ovat toisenlaisia. Kukat sijaitsevat lateraalisesti ja ovat keskikokoisia tai kookkaita ja avoinna pääasiassa öisin. Pohjuksessa on limittäisiä suomuja ja piikikkäitä tai sukasellisia areoleja. Hedelmät ovat meheviä ja avautumattomia sekä pinnaltaan suomuisia, piikkisiä tai paljaita. Siemenet ovat keski- tai isokokoisia ja pinnaltaan poimuisia. Siemenen kannattimen arpi eli hilum ja siitereikä eli mikropyle ovat yhteydessä toisiinsa, ja siementä peittää toisinaan limainen vaippa eli arillus.


title: Browningieae

text: Tribus kasvaa Etelä-Amerikan Andien alueella ja Galápagossaarilla.


title: Browningieae

text: Tribus koostuu seuraavista viidestä suvusta:


title: Syklododekanoni

text: Syklododekanoni (CHO) on syklisiin eli rengasrakenteisiin ketoneihin kuuluva orgaaninen yhdiste. Yhdistettä käytetään orgaanisen kemian synteeseissä muun muassa polymeerien ja hajusteiden valmistamiseen.


title: Syklododekanoni

text: Huoneenlämpötilassa syklododekanoni on valkoista vahamaista kiinteää ainetta. Yhdiste ei liukene veteen, mutta liukenee hyvin useisiin orgaanisiin liuottimiin. Syklododekanonin reaktiot ovat ketoneille tyypillisiä. Se muun muassa reagoi vetysyanidin kanssa muodostaen syanohydriinin, aldolikondensaatiolla, Wittig-reaktiolla ja hydroksyyliamiinin kanssa muodostaen syklododekanonioksiimin. Väkevän typpihapon avulla syklododekanoni voidaan hapettaa dodekaanidihapoksi.


title: Syklododekanoni

text: Syklododekanonin valmistuksen lähtöaine on syklododekaani. Syklododekaani hapetetaan ilman hapen avulla boorihapon toimiessa katalyyttinä syklododekanolin ja syklododekanonin seokseksi. Tämän seoksen sisältämä syklododekanoli hapetetaan syklododekanoniksi kuparin ja kromin seoksen toimiessa katalyyttinä.


title: Syklododekanoni

text: Syklododekanonia käytetään polymeeriteollisuuden raaka-aineiden kuten dodekaanidihapon ja laurolaktaamin valmistamiseen. Hydroksyyliamiini reagoi syklododekanonin kanssa muodostaen oksiimin, joka reagoi Beckmann-toisiintumisella laurolaktaamiksi. Yhdisteestä valmistetaan myös hajusteita kuten muskonia, syklopentadekanonia, pentadekanolidia ja hajusteiden synteesiin tarvittavia 2-bromisyklododekanonia ja 2,12-dibromisyklododekanonia.


title: Charmed Life

text: Charmed Life on englantilaisen rocklaulaja Billy Idolin neljäs studioalbumi. Se julkaistiin toukokuussa 1990 levymerkillä Chrysalis Records.


title: Charmed Life

text: Albumilta julkaistiin singlet "Cradle of Love", "L.A. Woman" ja "Prodigal Blues".


title: Kaukolasipartio

text: Kaukolasipartio on 2010 Joensuussa perustettu yhtye, joka tunnetaan live-showstaan sekä humoristisista musiikkivideoistaan. Yhtyeen laulajaveljekset Ilja ja Johannes Teppo aloittivat esiintymisen jo 2000-luvun alkupuolella esiintyen pienissä yksityisjuhlissa ympäri Pohjois-Karjalaa. Vuonna 2009 mukaan tuli basisti Sampsa Asikainen, jonka jälkeen kokoonpano ristittiin Trio Tepanderiksi, veljesten sukunimen mukaan. 2010 yhtye otti nimen Kaukolasipartio, kun mukaan tulivat kitaristi Pertti Feller sekä Neljästä Ruususta tuttu Kämy Kämäräinen. Keväällä 2014 rumpuihin siirtyi Antti Huuskonen.


title: Kaukolasipartio

text: Alkuun ohjelmisto koostui pelkästään hauskoista ja omaperäisistä cover-versioista, mutta Kaukolasipartion perustamisen jälkeen ohjelmistoon alkoi tulla myös omia kappaleita. Debyyttilevy Viihteen Etuvartio sai päivänvalonsa 2013. Levynjulkaisutapahtuma pidettiin keilahalli Cosmicissa ja sen pystyi katsomaan livenä myös netistä . Albumilta löytyy yhdeksän omaa kappaletta sekä ainoana lainakappaleena Martti Servon Viikonloppu. Viihteen Etuvartio valittiin radio Oi fm:n viikon albumiksi 11.2.2013


title: Kaukolasipartio

text: Vuonna 2012 Kaukolasipartion hittibiisi Neiti kaunispäivä oli Iskelmä Rexin toiseksi soitetuin biisi paikallisista artisteista. Neiti kaunispäivä -musiikkivideo kuvattiin Espanjassa, ja sen kuvaamisesta on tehty myös Tommi Sirviön ohjaama dokumentti "Kaukolasipartio: Neiti kaunispäivää etsimässä", joka esitettiin elokuvateatteri Tapiossa.


title: Kaukolasipartio

text:
Kesällä 2014 Kaukolasipartio kuvasi musiikkivideota uuteen singleensä nimeltä Jappadappa. Video julkaistiin pari viikkoa singlen julkaisun jälkeen salamyhkäiseksi ilmoitetussa tapahtumassa Joensuun torilla. . Tapahtumaan osallistui satoja ihmisiä. .
Tällä hetkellä Kaukolasipartio valmistelee toista studioalbumia, jolta myös Jappadappa biisi löytyy.


title: Kaukolasipartio

text: Kaukolasipartio oli myös tiiviisti mukana Jaakko Tepon elämäntyöhön pohjautuvilla valtakunnallisilla kiertueilla. Yhtye sovitti Jaakko Tepon kappaleet uusiksi kiertueita varten sekä esiintyi itse. Vuonna 2011 Jaakko Teppo goes to Mallorca -musikaalissa sekä 2013 "Huumorin ytimessä" -60-vuotiskiertueella. Nämä kaksi esitystä näki yhteensä noin 50 000 suomalaista.


title: Sīn

text: Sīn (, ) on arabialaisen kirjaimiston 12. kirjain. Sen itsenäinen muoto on س ja äännearvo .


title: Sīn

text: Kun sīniä edeltää kirjain, joka voidaan liittää seuraavaan kirjaimeen, kirjaimet liitetään yhteen viivalla (esim. نس "ns"). Sanan keskellä ja alussa sīn liitetään sitä seuraavaan kirjaimeen korvaamalla kirjaimen viimeinen kaari seuraavaan kirjaimeen johtavalla vaakaviivalla (esim. سا "sā", نسو "nsū").


title: Sīn

text: Sīnin pohjalta on muodostettu arabian šīn-kirjain (ش) ja paštussa käytetty ṣhin (ښ). Hepreassa sīnia vastaa samekh.


title: Sininen huntu

text: Sininen huntu () on vuonna 1951 ensi-iltansa saanut Curtis Bernhardtin ohjaama yhdysvaltalainen draamaelokuva, jonka pääosassa on Jane Wyman. Elokuvan sivurooleissa ovat muun muassa Charles Laughton, Joan Blondell ja Agnes Moorehead.


title: Sininen huntu

text: "Sininen huntu" perustuu François Campaux’n tarinaan, jonka pohjalta Norman Corwin laati elokuvan käsikirjoituksen. "Sininen huntu" on uudelleenfilmatisointi ranskalaisesta "Uhrattua elämää" ("Le voile bleu", 1942) -elokuvasta. Elokuvan tuottivat Norman Krasna ja Jerry Wald, ja Jane Wyman ja Joan Blondell saivat Oscar-ehdokkuudet suorituksistaan. Vaikka Oscar-palkinto jäi saamatta, Wyman voitti Golden Globen.


title: Sininen huntu

text: "Sininen huntu" kertoo nuoresta ranskalaisesta leskestä Louise ”LouLou” Masonista, joka menetti aviopuolisonsa ja lapsensa ensimmäisen maailmansodan aikana. Louise täyttää tyhjää loppuelämäänsä hoitamalla muiden lapsia. Ajan kuluessa ja lasten kasvettua aikuisiksi Louise alkaa etsiä omaa paikkaansa elämässään.


title: Sininen huntu

text: Tuottaja Jerry Wald yritti houkutella Greta Garboa eläkkeeltä Louise ”LouLou” Masonin rooliin, ja myöhemmin Bette Davis oli ehdokaslistan kärjessä pääosan esittäjäksi. Lopulta roolin sai Jane Wyman, joka kertoi myöhemmin LouLou Masonin roolin olleen hänen suosikkiroolinsa. Elokuvan rooleihin harkittiin myös Robert Newtonia, Martha Scottia ja Katharine Lockea. Busby Berkeley ohjasi elokuvan musikaalikohtauksen, jossa Joan Blondell laulaa ”Daddy”-kappaleen. Les Tremayne tekee "Sinisessä hunnussa" ensiesiintymisensä elokuvissa. "Sininen huntu" kuvattiin keväällä 1951 muun muassa Kalifornian Los Angelesissa, Pasadenassa ja San Marinossa.


title: Sininen huntu

text: "Sininen huntu" sai Yhdysvaltain ensi-iltansa Los Angelesissa 5. syyskuuta vuonna 1951, ja New Yorkin ensi-illan elokuva sai 26. lokakuuta, jolloin elokuva pääsi myös maanlaajuiseen teatterilevitykseen. Suomessa elokuva sai teatteriensi-iltansa 14. maaliskuuta 1952. RKO Radio Pictures oli elokuvan levittäjänä alkuperäisen teatterilevityksen aikana 1951. Elokuva tuotti Pohjois-Amerikassa Yhdysvaltain ja Kanadan teatterilevityksen 1951 aikana 2,2 miljoonaa dollaria, ja maailmanlaajuisesti elokuva tuotti yhteensä 3 550 000 dollaria. Elokuva sai voittoa 450 000 dollarin verran. "Sininen huntu" sai muun muassa "The New York Timesin" ja "Varietyn" elokuvakriitikoilta kiitettävän vastaanoton.


title: Sininen huntu

text: "Lux Radio Theater" teki elokuvasta 60-minuuttisen radiosovituksen, jonka lähetys oli 24. marraskuuta 1952. Radiosovituksessa Jane Wyman uusi elokuvaroolinsa, ja Blondellin roolin esitti hänen sisarensa Gloria Blondell, koska Joan Blondell ei ollut tavoitettavissa radiokuunnelmaan.


title: George Meany

text: William George Meany (16. lokakuuta 1894 – 10. tammikuuta 1980) oli yhdysvaltalainen ammattiyhdistysjohtaja, joka vaikutti merkittävästi amerikkalaisen ammattijärjestö AFL-CIO:n muodostumiseen ja toimi sen puheenjohtajana 85-vuotiaaksi asti.


title: George Meany

text: Meany työskenteli nuoruudessaan putkiasentajana synnyinkaupungissaan New Yorkissa. Hän sai pian luottamustehtäviä omassa ammattiosastossaan niin, että jätti putkityöt 1922 ja omistautui täysin työntekijöiden oikeuksien ajamiseen. Yhdysvaltojen kahdesta ammattiliitosta hän valitsi vähemmän vasemmistolaisen AFL:n ("American Federation of Labor") ja kohosi sen puheenjohtajaksi 1952. Ammattiliittojen yhdistyessä 1955 AFL-CIO:ksi Meany valittiin uuden suurliiton puheenjohtajaksi.


title: George Meany

text: Meany taisteli amerikkalaiseen ammattijärjestötoimintaan pesiytynyttä gangsterismia vastaan ja halusi pitää ay-liikkeen erossa puoluepolitiikasta.


title: George Meany

text: Meany pysyi järjestönsä puheenjohtajana vuoteen 1979, jolloin hän päätti 57-vuotisen ammattiyhdistysuransa 85 vuoden iässä. Hän kuoli seuraavan vuoden alussa.


title: Beyoncé (albumi)

text: Beyoncé on Beyoncén viides studioalbumi, jonka Parkwood ja Columbia julkaisivat 13. joulukuuta 2013. Albumi julkaistiin yllätyksenä ilman singlejulkaisuja.


title: Šīn

text: Šīn (, ) on arabialaisen kirjaimiston 13. kirjain. Sen itsenäinen muoto on ش ja äännearvo . Šīnin vastine heprealaisessa kirjaimistossa on šin (ש).


title: Šīn

text: Kun šīniä edeltää kirjain, joka voidaan liittää seuraavaan kirjaimeen, se liitetään šīniin viivalla (esim. نش "nš"). Sanan keskellä ja alussa šīn liitetään sitä seuraavaan kirjaimeen korvaamalla kirjaimen viimeinen kaari seuraavaan kirjaimeen johtavalla vaakaviivalla (esim. شا "šā", نشو "nšū").


title: Ihmissilmä

text: Ihmisen silmä on kolmen kalvon muodostama "pallo", silmämuna, jonka näköhermo ja silmälihakset kiinnittävät silmäkuoppaan.


title: Ihmissilmä

text: Silmän valoa aistivat solut (sauvat ja tapit) muodostavat yhdessä niistä lähtevien hermosolujen kanssa levymäisen verkkokalvon, joka sijaitsee silmän takaosassa ja jonka hermosolut yhdistyvät lopulta näköhermoksi. Tavallisesti ihmisellä on kolmenlaisia tappisoluja, jotka aktivoituvat herkimmin punaisesta, vihreästä ja sinisestä valosta. Sauvasoluja on vain yhdenlaisia: ne eivät kykene yksinään erottelemaan värejä, mutta toimivat tappisoluja paremmin hämärässä. Karkeasti ottaen voidaan sanoa, että tappisolut reagoivat väreihin, kun taas sauvasolut mahdollistavat hämärässä näkemisen.


title: Ihmissilmä

text: Silmämunan kalvoista uloin on kovakalvo (sclera). Silmän etuosassa sijaitsee hieman kupera, kellonlasin muotoinen sarveiskalvo (cornea), joka on läpinäkyvä.


title: Ihmissilmä

text: Kovakalvon alla on suonikalvo (chorioidea), missä silmävaltimot ja -laskimot muodostavat tiheän suoniverkon. Suonikalvo on kovakalvoon liittynyt kaikkialla paitsi silmämunan etuosassa, missä se väliseinän tavoin painuu silmämunan onteloon heti sarveiskalvon takana. Tämän väliseinän keskellä on pyöreä reikä, mustuainen (pupilli), ja sitä "ympäröivä" värillinen reunus värikalvo eli iiris. Iiriksessä olevat säteittäiset lihakset ja sen reunaa kiertävä rengaslihas voi laajentaa tai supistaa värikalvoa, jolloin se peittää mykiöstä joko suuremman tai pienemmän osan. Suonikalvossa on heti värikalvon takana rengasmainen paksunnos, sädekehä, jossa on samanlaisia ja samalla tavalla toimivia lihaksia kuin värikalvossakin. Sädekehään kiinnittyy ohuilla ripustinsäikeillä lasikirkas kaksoiskupera mykiö eli linssi, joka taittaa ulkoapäin tulevat valosäteet ja luo 180 astetta kiertyneen pienoiskuvan verkkokalvolle. Näkökentän vasen puoli tulee siis verkkokalvon oikealle ja oikea vasemmalle, samoin alapuoli ylös ja yläpuoli alas.


title: Ihmissilmä

text: Sisin silmämunan kalvoista on verkkokalvo (retina), joka on suonikalvon sisäpinnalle levinnyt näköhermon pää. Verkkokalvo verhoaa vain silmämunan taempaa puoliskoa. Siinä ovat silmän valoherkät solut, sauva- ja tappisolut.


title: Ihmissilmä

text: Silmämunaa suojelee ulkoapäin ihopoimujen muodostamat ylempi ja alempi silmäluomi, joiden vapaa reuna on silmäripsien reunustama. Kolmas silmäluomi on vilkkuluomi, joka on ihmisellä surkastunut. Se näkyy silmän sisäkulmassa vain pienenä punertavana jäänteenä. Silmäluomien sisäpintaa sekä silmän näkyvää osaa, "valkuaista", sarveiskalvoa lukuun ottamatta, peittää sidekalvo (conjunctiva).


title: Ihmissilmä

text: Perimä määrää silmien värin. Yleisimmät värit ovat ruskea, sininen ja vihreä.


title: Ihmissilmä

text: Silmämunan pinnan pitää kosteana kyynelneste, joka syntyy silmäkuopan ulkoseinässä olevassa kyynelrauhasessa. Tämän rauhasen ulosvievät putket päättyvät sidekalvopussiin ylemmän silmäluomen sisäpinnalle. Sidekalvopussin sisäreunasta alkaa kyynelkanava kaksiaukkoisena ja päättyy nenäonteloon. Kyynelkanavan alkuosassa on laajennus eli kyynelpussi. Päivisin neste poistuu silmästä kyynelkanavan kautta, mutta öisin suurin osa siitä haihtuu ja jättää jälkeensä likaa, kuolleita soluja ja kivennäisaineita eli rähmää. Tulehduksen aikaan rähmää muodostuu paljon valkosoluista, tulehdusjätteistä ja mikrobien eritteistä.


title: Ihmissilmä

text: Itse näköaistimus syntyy aivoissa, kun sinne saapuu tietoa hermoimpulsseina näkörataa pitkin aistinsolujen välityksellä. Kuvan tulkitseminen alkaa verkkokalvolla ja jatkuu isoaivojen primaarisella näköalueella takaraivolohkossa. Verkkokalvolla kuva on "ylösalaisin", ja on väitetty, että aivot kääntävät kuvan oikein päin. Viimeaikaisen tutkimuksen valossa näyttää siltä, että mitään kääntämistä ei tapahdu.


title: Ihmissilmä

text: Verkkokalvo peittää silmän takaosan sisäpintaa kaikkialta muualta paitsi näköhermonpään kohdalta. Näköhermonpää sijaitsee silmänpohjassa tarkan näkemisen pisteestä nenään päin n. 3-4 mm. Koska näköhermonpäässä ei ole verkkokalvoa, siitä aiheutuu näkökenttään ns. fysiologinen sokea piste. Silmänpohjan nenänpuoleinen alue vastaa näkökentässä ohimonpuoleista osaa, joten sokea piste sijaitsee katseen kohdistuspisteestä n. 15 astetta ohimoon päin. Sokea piste on laajuudeltaan 5 astetta (kohdistuspisteestä n. 13-18 astetta ohimoon päin). Molempien silmien sokea piste on kohdistuspisteen ohimonpuolella, joten yhteisnäössä toisen silmän näkökenttä kattaa toisen silmän sokean pisteen.


title: Ihmissilmä

text: Sokean pisteen voi demonstroida seuraavasti: Katso alla olevan kuvan pistettä oikealla silmällä. Voit havainnoida tähden katsoessasi pistettä kaikilla muilla etäisyyksillä paitsi katsoessasi ruutua n. 40 cm:n päässä silmistäsi, pienellä kuvaruudulla. Kuvaruudun koosta riippuvalla etäisyydellä tähti katoaa näkyvistä, koska siitä muodostuva kuva muodostuu silmänpohjassa näköhermonpään kohdalle = fysiologisen sokean pisteen kohdalle. Vasemmalla silmällä tähteä katsoesasi puolestaan pallukka häviää.


title: Lapinlahden kunnalliskodin tulipalo

text: Lapinlahden kunnalliskodin tulipalo sattui huhtikuun 22. ja 23. päivien välisenä yönä 1966 Lapinlahden kunnan kunnalliskodin mielisairasosastolla. Onnettomuudessa kuoli heti 29 henkeä, ja sairaalassa menehtyi myöhemmin kaksi henkeä palossa saamiinsa vammoihin. Rakennus ei ollut käyttötarkoitukseensa sopiva, vaan sen rakenteet olivat hyvin palonarat. Myöskään valvontaa ei ollut riittävästi, jotta potilaat olisi ehditty saada ulos. Lapinlahden kunnalliskodin tulipalo on Suomen lähihistorian eniten kuolonuhreja vaatinut tulipalo.


title: Lapinlahden kunnalliskodin tulipalo

text: Hirsirakenteinen kaksikerroksinen rakennus oli valmistunut vuonna 1932. Kunnalliskoti sijaitsi noin 1,5 kilometrin päässä kuntakeskuksesta hyväkuntoisen tien varressa. Kunnalliskodin mielisairasosastolla oli 28 vahvistettua hoitopaikkaa, mutta sinne oli ahdettu 36 hoidokkia. Rakennuksen sisätilat olivat ahtaat ja sokkeloiset. Myös henkilökunnasta oli pulaa: lain ja asetusten mukaan mielisairasosastolle olisi vaadittu kuusi koulutettua hoitajaa, mutta Lapinlahden 36 potilaasta huolehti vain kaksi hoitajaa ja keittäjä.


title: Lapinlahden kunnalliskodin tulipalo

text: Palon tarkkaa syttymisaikaa ei saatu selville, mutta palohälytys tuli paloasemalle perjantai-iltana kello 23.25. Alakerran asukeista seitsemän onnistui pelastautumaan juoksemalla liekkimereksi muodostuneen käytävän läpi pihalle. Rakennuksessa asuivat yksi hoitaja, hänen kaksi tytärtään ja äitinsä sekä keittäjä. He kaikki, kuten myös yövuorossa ollut hoitaja, selvisivät palosta hengissä. Sen sijaan kaikki rakennuksen yläkertaan majoitetut potilaat saivat surmansa jäätyään liekkeihin. Syttymispaikaksi todettiin miesten puolen tupakkahuone. Sammutustöihin osallistuivat kaikki lähiseudun palokunnat. Rakennuksesta jäi jäljelle vain mustuneen hirsikasan, kuumuudessa vääntyneiden rautasänkyjen ja muun palojätteen keskelle törröttämään jäänyt savupiippu.


title: Lapinlahden kunnalliskodin tulipalo

text: Silloisen sosiaaliministeriön palon jälkeen tekemässä selvityksessä todettiin, että Suomessa toimi vielä noin 60 vanhainkodin mielisairasosastoa pääosin Lapinlahden kaltaisissa vanhanaikaisissa ja huonokuntoisissa puurakennuksissa. Paikallinen sosiaalihuollon piiritarkastaja sanoi omassa lausunnossaan todenneensa Lapinlahden vanhainkodin mielisairasosaston käyttötarkoitukseensa sopimattomaksi jo vuosia aiemmin.


title: Lapinlahden kunnalliskodin tulipalo

text: Kunnalliskodin palon uhreille on pystytetty muistomerkki Lapinlahden vanhalle hautausmaalle. Muistomerkin yhteydessä oleva patsas on kopio Eemil Halosen vuonna 1934 Helsingin Hietaniemen hautausmaalle tekemästä Ernst Nevanlinnan hautamuistomerkistä.


title: Ṣād

text: Ṣād (, ) on arabialaisen kirjaimiston 14. kirjain. Sen itsenäinen muoto on ص ja sen äännearvo arabiassa on . Monissa arabialaista kirjaimistoa käyttävissä kielissä, kuten persiassa, urdussa ja pandžabissa, ṣād äännetään arabiasta poiketen tavallisena s-äänteenä eikä sen ääntämys eroa sīn-kirjaimesta (س). Ṣād vastaa heprealaisen kirjaimiston kirjainta tsade (צ).


title: Ṣād

text: Ṣād liitetään kirjoitettaessa viivalla edeltävään ja seuraavaan kirjaimeen. Kun ṣādia seuraa jokin toinen kirjain, sen viimeinen kaari jätetään piirtämättä ja se korvataan seuraavaan kirjaimeen johtavalla viivalla (esim. صا "ṣā", نصو "nṣū").


title: Ṣād

text: Ṣādin pohjalta on muodostettu arabialainen kirjain ḍād (ض).


title: Sad

text: Sad tai SAD voi tarkoittaa seuraavia asioita ja henkilöitä:


title: Oulun lapsisurmat

text: Oulun lapsisurmat on tapaus, jossa Oulun poliisi löysi 3. kesäkuuta 2014 kerrostalon kellarista viiden lapsen ruumiit. Vauvojen äiti Kaisa Emilia Vornanen-Karaduman oli salannut raskaudet ja hylännyt vauvat kotona tapahtuneiden synnytysten jälkeen. 15. kesäkuuta 2015 Oulun käräjäoikeus tuomitsi hänet elinkautiseen vankeuteen viidestä murhasta ja viidestä hautarauhan rikkomisesta. Jutun syyttäjänä toimineen kihlakunnansyyttäjän Sari Kemppaisen mukaan vastaavanlaisia tapauksia ei ole Suomen rikoshistoriassa.


title: Oulun lapsisurmat

text: Oulun poliisi sai 3. kesäkuuta 2014 ilmoituksen kaupungin keskustan kerrostalon kellarista löytyneistä voimakkaasti haisevista paketeista. Poliisi löysi paketeista viiden lapsen ruumiit.


title: Oulun lapsisurmat

text: Vauvojen 35-vuotias äiti, Kaisa Emilia Vornanen-Karaduman (s. 1979) pidätettiin ja vangittiin epäiltynä viidestä taposta ja viidestä hautarauhan rikkomisesta. Esitutkinnan aikana rikosnimikkeet kovenivat viideksi murhaksi. Kuulusteluissa nainen kertoi synnyttäneensä lapset tai sikiöt kotonaan kuolleina ja säilyttäneensä ruumiit. Hän ei pystynyt kertomaan motiivia teoilleen ja kiisti surmanneensa tahallaan.


title: Oulun lapsisurmat

text: Esitutkinnassa vahvistui, että lapset syntyivät vuosina 2005, 2007, vuodenvaihteessa 2010-2011, 2012 ja 2013. Lapset syntyivät Oulun Rommakkokadulla ja Peltokadulla sijaitsevissa asunnoissa. Vauvojen kuolinsyitä ei pystytty ruumiinavauksissa määrittelemään, koska ruumiit olivat pahoin hajonneet. Myöhemmin oikeudenkäynnissä kuullun syyttäjän kuvauksen mukaan Vornanen-Karaduman oli synnyttänyt lapset yleensä vessassa tai kylpyhuoneessa, sitten paketoinut ne muovipusseihin ja sankoon, sulkenut sangon ja vienyt sangon kellariin. Kahdessa tapauksessa nainen oli käyttänyt sangon sijasta löylykiulua ja kenkälaatikkoa. Syyttäjän mukaan nainen oli jättänyt lapset synnytyksen jälkeen ilman hoitoa tai apua.


title: Oulun lapsisurmat

text: Tutkinnoissa kuultiin todistajina 28 henkilöä, joiden joukossa oli omaisia, työkavereita ja tuttavia. Vornanen-Karaduman oli kätkenyt raskaudet ulkopuolisilta väljillä vaatteilla. Hänen omaisensa tiesivät yhdestä raskaudesta, jonka nainen oli väittänyt päättyneen keskenmenoon. Eräs Vornanen-Karadumanin entinen esimies oli eräässä vaiheessa epäillyt tämän olevan raskaana, mutta nainen oli selittänyt esimiehelle vatsan pyöristymisen johtuneen edellisenä yönä syödystä rasvaisesta pizzasta. Vornanen-Karadumanin isä kuvasi poliisikuulusteluissa tytärtään patologiseksi valehtelijaksi.


title: Oulun lapsisurmat

text: Vornanen-Karadumanin asianajaja kertoi myöhemmin käräjäoikeuskäsittelyn loppulausunnossaan, että Vornanen-Karaduman oli raskaana myös kesällä 2014 poliisin pidättäessä hänet. Kyseinen raskaus keskeytettiin hänen omasta toiveestaan.


title: Oulun lapsisurmat

text: Oulun käräjäoikeus käsitteli tapauksia neljän päivän ajan joulukuussa 2014. Vornanen-Karadumania syytettiin viidestä murhasta ja viidestä hautarauhan rikkomisesta. Hän kiisti syytteet ja katsoi, ettei ole syyllistynyt minkäänlaiseen rikokseen. Hän katsoi kuitenkin, että jos hänet tuomitaan rikoksesta, niin hän on syyllistynyt korkeintaan kuolemantuottamukseen tai törkeään kuolemantuottamukseen. Vornanen-Karaduman kertoi jokaisen synnyttämänsä vauvan kohdalla kokeneensa, että lapsi oli eloton, koska ne eivät liikkuneet tai itkeneet. Oman kertomansa mukaan hän sai vasta vankeusaikanaan tietää, että vauvat olivatkin olleet elossa.


title: Oulun lapsisurmat

text: Käräjäoikeus katsoi Vornanen-Karadumanin toimineen tahallaan vauvojen kuolemaan johtaneella tavalla ja määräsi tämän mielentilatutkimukseen. 1. kesäkuuta 2015 jatkuneessa oikeudenkäynnissä todettiin, että hän oli syyntakeinen, vaikka kärsikin sekamuotoisesta persoonallisuushäiriöstä.


title: Oulun lapsisurmat

text: 15. kesäkuuta 2015 käräjäoikeus tuomitsi Vornanen-Karadumanin elinkautiseen vankeuteen viidestä murhasta ja viidestä hautarauhan rikkomisesta. Oikeuden mukaan tekojen toistuminen lähes identtisesti viisi kertaa osoitti tekojen olleen suunniteltuja.


title: Oulun lapsisurmat

text: Rovaniemen hovioikeus muutti kesäkuussa 2016 Vornanen-Karadumanin tuomion 13 vuoden vankeudeksi viidestä taposta. Hovioikeuden mielestä teot oli tehty erityisen julmalla tavalla, mutta ei kuitenkaan erityisen raa’alla ja julmalla tavalla saati vakaasti harkiten. Hovioikeus katsoi myös, että yksikään teoista ei ollut kokonaisuutena arvostellen törkeä. Oikeus hylkäsi myös käräjäoikeuden Vornanen-Karadumanin syyksi lukemat viisi hautarauhan rikkomista, koska sen mukaan Vornanen-Karadumanin tarkoituksena ei ollut käsitellä ruumiita pahennusta herättävällä tavalla, vaan hän pyrki ruumiiden kätkemisillä ainoastaan salaamaan rikoksensa. Oikeuden mukaan Vornanen-Karaduman olisi lähtökohtaisesti tuomittu 15 vuodeksi vankeuteen, mutta hovioikeus katsoi mielenterveyden häiriöiden vaikuttaneen naisen käytökseen, vaikka naisen syyntakeisuus ei ollutkaan alentunut.


title: Pachycereeae

text: Pachycereeae on tribus kaktuskasvien heimon alaheimossa Cactoideae.


title: Pachycereeae

text: Tribuksen kaktuslajit ovat kookkaita, puu- tai pensasmaisia. Niiden varret ovat nivelettömiä, pylväsmäisiä ja uurteisia. Kukkia tuottava varren osa on erilaistumaton tai erilaistunut apikaaliseksi tai lateraaliseksi kefalioksi. Pienet tai keskikokoiset kukat ovat säteittäisiä tai vastakohtaisia, muodoltaan vaihtelevia, ja ovat auki enimmäkseen yöaikaan. Kukkapohjus on suomuinen tai harvoin paljas, ja sen areoleissa on piikkejä tai sukasia. Hedelmät ovat meheviä, piikkisiä, avautuvia tai avautumattomia. Siemenet ovat vaihtelevia, keskikokoisia tai isoja, ja kannattimen arpi (hilum) ja siitereikä (mikropyle) ovat yhteydessä toisiinsa tai täysin yhteen kasvaneet. Siemenissä ei ole ulokkeita.


title: Pachycereeae

text: Tribuksen kasvit ovat kotoisin pääasiassa Meksikosta ja Yhdysvaltain lounaisosista, mutta tribuksen levinneisyys ulottuu myös Karibialle, Keski- ja Etelä-Amerikkaan Venezuelaan asti.


title: Pachycereeae

text: Tribukseen katsotaan kuuluvan 19 sukua (luettelossa synonyymit suluissa):


title: Fatih Akyel

text: Fatih Akyel (s. 26. joulukuuta 1977 Istanbul, Turkki) on turkkilainen entinen jalkapalloilija. Hän pelasi puolustajana muun muassa turkkilaisissa suurseuroissa Galatasarayssa ja Fenerbahçessa. Akyel saavutti pronssia vuoden 2002 MM-kisoissa.


title: Fatih Akyel

text: Akyel voitti urallaan viisi Turkin-mestaruutta, joista kolme Galatasarayssa ja kaksi Fenerbahçessa. Turkin cupin hän voitti kahdesti Galatasarayssa. Turkin maajoukkueessa Akyel pelasi 64 A-maaottelua vuosina 1997–2004.


title: Bradley Hudson-Odoi

text: Bradley Hudson-Odoi (s. 29. marraskuuta 1988) on ghanalais-englantilainen jalkapalloilija, joka pelaa seitsemännen sarjatason eli Ryman Leaguen Metropolitan Police FC:ssä. Oikeajalkaisen, 173 senttimetriä pitkän Hudson-Odoin pelipaikka on hyökkääjä.


title: Bradley Hudson-Odoi

text: Hudson-Odoi pelasi nuorena Fulham FC:n akatemiassa, mutta ei päässyt pelaamaan peliäkään seuran edustusjoukkueessa. Vuodet 2008-2012 hän kierteli pääosin Englannin alasarjoja. Vuonna 2012 Hudson-Odoi siirtyi Unkarin pääsarjan Vasas SC:hen. Hän pelasi seurassa vain kuusi ottelua kahden kauden aikana ja siirtyi tammikuussa 2014 seitsemännen sarjatason Ryman Leaguen Metropolitan Police FC:hen.


title: Bradley Hudson-Odoi

text: Maajoukkuetasolla Hudson-Odoi on edustanut sekä Englannin että vanhempiensa kotimaan Ghanan poikamaajoukkueita.


title: Minna Helle

text: Minna Johanna Helle (o.s. "Kauppinen"; s. 13. joulukuuta 1972 Kivijärvi) on Teknologiateollisuuden työmarkkinajohtaja, johon tehtävään hän siirtyi valtakunnansovittelijan tehtävästä keväällä 2018. Helle irtisanoutui valtakunnansovittelijan tehtävästä keväällä 2018 kesken nelivuotiskauden siirtyäkseen Teknologiateollisuuden työmarkkinajohtajaksi. Hän oli aloittanut valtakunnansovittelijana ensimmäisenä naisena vuoden 2015 alussa. Sitä ennen hän työskenteli STTK:n edunvalvontajohtajana.


title: Minna Helle

text: Helle kirjoitti ylioppilaaksi 1991 ja valmistui oikeustieteen kandidaatiksi 1997 Helsingin yliopistosta, jossa hän innostui työmarkkina-asioista työoikeuden professori Kari-Pekka Tiitisen luennoilla. Työurallaan Helle on työskennellyt Suomen Journalistiliiton työehtoasiamiehenä 1997–1999, Akavan lakimiehenä 2000–2005, Akavan neuvottelupäällikkönä 2006, Tehyn edunvalvontayksikön johtajana 2006–2009, Akavan edunvalvontajohtajana 2009–2011 ja Telassa johtajana 2011–2013. Ennen valtakunnansovittelijan virkaa hän työskenteli Toimihenkilökeskusjärjestö STTK:n edunvalvontajohtajana eli puheenjohtajan oikeana kätenä 2013–2014.


title: Minna Helle

text: Päätyönsä ohella Helle on toiminut Vakuutuslautakunnan ensimmäisen jaoston jäsenenä 2004–2011, Tapaturmavakuutuslaitosten liiton hallituksen jäsenenä 2004–2006, Työttömyysvakuutusrahaston hallituksen jäsenenä 2010–2011 ja 2013–, Koulutusrahaston hallituksen puheenjohtajana 2011, Lakimiesuutisten toimitusneuvostossa jäsenenä 2004– sekä Yksityisalojen lakimiehet -järjestön hallituksen jäsenenä ja sihteerinä 2004–2006. Eläketurvakeskuksen hallituksen jäsenenä hän on ollut vuodesta 2013 ja keskinäinen eläkevakuutusyhtiö Ilmarisen hallituksessa vuodesta 2014 lähtien. Lisäksi hänellä on ollut komitea-, lautakunta- ja erityistuomioistuinjäsenyyksiä sekä Euroopan ammatillisen yhteistyöjärjestön komiteoiden ja neuvottelukuntien jäsenyyksiä. Vakuutusoikeudessa hän toimi 2006–2009. Vapaa-ajallaan Helle harrastaa kuntoliikuntaa, laskettelua, purjehdusta, tanssia ja musiikkia.


title: Minna Helle

text: Vuoden 2015 alussa valtakunnansovittelijana aloittanut Helle oli ensimmäinen naispuolinen viran hoitaja. Virkakausi olisi ollut nelivuotinen, mutta hän siirtyi kesken kauden Teknologiateollisuuden työmarkkinajohtajaksi.. Valtakunnansovittelijan valinta on monesti ollut monivaiheinen ja intohimoja herättävä tapahtumasarja, ja niin kävi tässäkin valinnassa. Nimellisesti viranhaltijan nimittää valtioneuvosto, mutta ministerit ovat aiemminkin valinneet tehtävään henkilön, jolla on ollut työmarkkinajärjestöjen tuki takanaan. Tällä kertaa järjestöt eivät löytäneet yhteistä ehdokasta. Helteen valtakunnansovittelijan taitoja epäiltiin eniten kuntapuolella, sillä hänet muistettiin Tehyn työtaistelun tiukkana neuvottelupäällikkönä, jonka johdolla sairaanhoitajat uhkasivat 2007 joukkoirtisanoutumisella. Koska järjestöillä ei ollut yhteistä ehdokasta, asian valtioneuvostossa esittelevä työministeri Lauri Ihalainen päätti valita yhden virkaa hakeneista, ja hänen valintansa oli Minna Helle.


title: Erich Mende

text: Erich Mende (28. lokakuuta 1916 Groß Strehlitz, Ylä-Sleesia nyk. Strzelce Opolskie, Puola – 6. toukokuuta 1998 Bonn, Saksan liittotasavalta) oli länsisaksalainen vapaiden demokraattien (FDP) poliitikko. Hän toimi FDP:n puheenjohtajana 1960–1968 ja Saksan liittotasavallan varaliittokanslerina 1963–1966. Liittopäivien jäsen Mende oli 1949–1969 FDP:n edustajana ja 1972–1980 CDU:n ryhmässä.


title: Erich Mende

text: Mende syntyi Sleesian Groß-Strehlitzissä kansakoulunopettajan perheeseen. Hän liittyi vuonna 1936 Natsi-Saksan armeijaan ja yleni upseeriksi. Sodan päätyttyä hän toimi rykmentin komentajana sotilasarvonaan majuri. Hän alkoi opiskella oikeus- ja valtiotieteitä, kiinnostui politiikasta ja valittiin 1949 Saksan liittotasavallan valtiopäiville ja puolueensa FDP:n johtotehtäviin. Hän toimi FDP:n puheenjohtajana Nordrhein-Westfalenin osavaltiossa, vuodesta 1956 puoluehallituksen varapuheenjohtajana ja vuodesta 1960 puolueen puheenjohtajana.


title: Erich Mende

text: Varaliittokanslerikautensa jälkeen Mende lähti liike-elämän palvelukseen 1967 ja joutui tämän takia eroamaan puolueen puheenjohtajuudesta seuraavana vuonna. Hän palasi parlamenttiin CDU:n edustajana vuosiksi 1972–1980.


title: Follow Me

text: Follow Me on Isac Elliotin 7. marraskuuta 2014 ilmestynyt toinen studioalbumi. Se nousi Suomen virallisen listan sijalle 6.


title: Follow Me

text: Albumille kappaleita ovat tehneet muun muassa RedOne, Axel Ehnström, Victor Thell ja Thomas Kirjonen.


title: Follow Me

text: Albumin ensimmäinen single ”Baby I” julkaistiin kesäkuussa 2014. Levyn toinen single ”Tired of Missing You” julkaistiin 10. lokakuuta 2014.


title: Kukkiva syyspervo ruukussa

text: Kukkiva syyspervo ruukussa on Helsingin Sanomien toimittajan Miska Rantasen toimittama kirja vuodelta 2013. Kirjaan on kerätty yli 150 kirjallisen viestinnän mokaa, esimerkiksi huvittavia kirjoitusvirheitä tai muuten erikoisia juttuja. Rantanen on kerännyt mokia 1990-luvulta asti.


title: Sadio Mané

text: Sadio Mané (s. 10. huhtikuuta 1992 Sédhiou) on senegalilainen jalkapalloilija, joka pelaa Valioliigassa pelaavassa Liverpoolissa. Oikeajalkainen Mané on pelipaikaltaan laituri, tosin hän voi pelata myös muilla hyökkäyksen pelipaikoilla. Mané edustaa maajoukkuetasolla Senegalin jalkapallomaajoukkuetta. Kesäkuussa 2016 Mané teki viisivuotisen sopimuksen toisen valioliigajoukkueen Liverpoolin kanssa, jonka arvo n. 34 miljoonaa puntaa. Ennen Liverpoolia Mané on pelannut Ranskan ssä FC Metzissä, Itävallan Bundesliigan Red Bull Salzburgissa sekä valioliigajoukkue Southamptonin riveissä.


title: Sadio Mané

text: Mané edusti Ranskan Ligue 2:n FC Metziä vuodet 2011–2012. Elokuussa 2012 hän siirtyi Itävallan Bundesliigan Red Bull Salzburgiin noin 4 miljoonalla eurolla. Salzburgissa Mané oli mukana voittamassa liigaa ja cupia kaudella 2013-2014. Syyskuussa 2014 Mané siirtyi Valioliigan Southampton FC:hen arviolta 10 miljoonan euron siirtokorvauksella. Hän debytoi liigassa syyskuussa Queens Park Rangersia vastaan ja teki ensimmäisen maalinsa liigassa 1-0-voitossa Stoke Cityä vastaan lokakuussa. Ensimmäisellä kaudellaan Southamptonissa 2014 Mané nousi avauskokoonpanon pelaajaksi tehden 30 ottelussa kymmenen maalia. Kesällä 2016 hän siirtyi Liverpool FC:n riveihin.


title: Sadio Mané

text: Mané kuului Senegalin joukkueeseen vuoden 2012 kesäolympialaisissa Lontoossa. Hän pelasi siellä jokaisessa Senegalin neljästä ottelusta. Senegalin jalkapallomaajoukkueessa Mané debytoi samana vuonna ja kuuluu nykyisin joukkueen avainpelaajiin. Hän kuului joukkueeseen myös vuoden 2015 Afrikan-mestaruuskilpailuissa.


title: Cacteae

text: Cacteae on tribus, joka kuuluu kaktuskasvien alaheimoon Cactoideae.


title: Cacteae

text: Cacteae-tribuksen kaktukset ovat yksivartisia tai muodostavat monivartisia mättäitä. Niiden varret ovat nivelettömiä, enimmäkseen pallomaisia, eräät lyhyen pylväsmäisiä ja pinnaltaan uurteisia tai nystermäisiä; uurteiden väliset harjanteet voivat olla nystermäisiä. Areolit ovat tavallisesti soikeita, nauhamaisia, uurrettuja tai kaksimuotoisia, jolloin yhdessä areolissa on kaksi toisistaan poikkeavaa osaa. Varren alue, johon kukat kehittyvät, on erilaistumaton eli ei erotu silminnähden muusta varresta. Kukat sijaitsevat varren kärjen tuntumassa (subapikaalisesti) ja ovat pieniä tai keskikokoisia, päivällä kukkivia sekä säteittäisiä tai harvoin vastakohtaisia. Pohjus on suomuinen tai paljas. Mehevä hedelmä on marjamainen, avautumaton tai avautuva tai vain hajoava. Siemenet ovat pieniä tai isokokoisia, muodoltaan ja kuoren kuvioinnilta vaihtelevia. Siemenkannattimen arpi eli hilum ja siitereikä eli mikropyle eivät tavallisesti ole yhteydessä toisiinsa. Siemenessä ei harvoja tapauksia lukuun ottamatta ole uloketta (strofiolia).


title: Cacteae

text: Tribuksen lajeja kasvaa laajalla alueella Kanadasta Karibialle, Venezuelaan ja Kolumbiaan etelässä.


title: Cacteae

text: Cacteae on kaktusryhmistä suurin ja koostuu 26 suvusta.


title: Ahti Kansa

text: Ahti Kansa (s. 1. marraskuuta 1927 Koivisto) on suomalainen työläiskirjailija.


title: Ahti Kansa

text: Hän on julkaissut lukuisia Kotkan seutua käsitteleviä historiikkeja muun muassa paikallisesta työväenliikkeestä sekä yhden romaanin, kaksi runokokoelmaa ja kaksi muistelmateosta. Kansan tuotantoa on mukana myös Kirjoittajayhdistys Paltan vuonna 2010 julkaistussa antologiassa. Hänen viimeisin teoksensa on marraskuussa 2014 julkaistu novellikokoelma "Arvaamattomia askeleita". Kansan ainoa romaani "Murskaava rotaatio" (2005) kertoo Kotkan sellutehtaan teollisuusyhteisön murroksesta 1950–1970-luvuilla työläisen näkökulmasta.


title: Ahti Kansa

text: Varsinaisen elämäntyönsä Kansa on tehnyt levyseppänä ja laitosmiehenä. Hän on ollut myös Kotkan kaupunginvaltuustossa vasemmistoliiton edustajana. Hänen poikansa on laulaja Tapani Kansa.


title: M109 (panssarihaupitsi)

text: M109 on yhdysvaltalainen panssarihaupitsi. Asetyyppi on ollut laajalti käytössä Nato-maissa ja muissa Yhdysvaltain liittolaismaissa, lisäksi sitä vietiin arviolta 30 eri maahan. M109 -panssarihaupitsin kehittelytyöt aloitettiin vuonna 1952 esitettyjen vaatimusten pohjalta. Panssarihaupitsin tuotanto aloitettiin 1962. M109 koki suuren määrän erinäisiä päivityksiä ja modernisointeja. Nämä pidensivät asetyypin käyttöikää ja palvelusaikaa, tehden siitä omassa luokassaan maailman eniten käytetyn. M109:n edeltäjiä ovat M41 ja M44. Panssarihaupitsin pääase on 155 mm haupitsi. Tukiaseena toimii 12,7 mm konekivääri, jota voidaan käyttää ilmatorjuntaan. Taktisia ydinkranaatteja ampumaan kykenevä panssarihaupitsi on käytössä vielä 2000-luvun aikakaudella.


title: Dío

text:
Dío (, ) on Kreikan kylä sekä samanniminen Dío-Ólympoksen kunnan kunnallisyksikkö (Δημοτική Ενότητα Δίου, "Dimotikí Enótita Díou") ja entinen itsenäinen kunta. Se sijaitsee Pierian alueyksikössä Keski-Makedonian alueella. Koko kunnallisyksikön väkiluku on 10 066 ja varsinaisen Díon kylän väkiluku 1 130 (vuonna 2011).
Díon kylä sijaitsee lähellä Ólymposvuorta noin 15 kilometriä lounaaseen Katerínista ja noin 425 kilometriä pohjoiseen Ateenasta. Kylä on perinyt nimensä antiikin aikaisesta Dionin kaupungista, jonka arkeologinen kohde sijaitsee aivan nykyisen kylän vieressä. Dion oli merkittävä Zeuksen ja muusien kulttipaikka. Díossa toimii Díon arkeologinen museo, joka esittelee arkeologiselta alueelta tehtyjä löydöksiä.


title: Dío

text: Dio oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Dío-Ólympoksen kunnaksi yhdessä Anatolikós Ólympoksen ja Litóchoron kanssa.


title: Dío

text: Dion kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Naisen salatut kasvot

text: Naisen salatut kasvot () on vuonna 1957 ensi-iltansa saanut Hugo Haasin ohjaama ja Jerry Breslerin tuottama yhdysvaltalainen psykologinen draamaelokuva, jonka pääosassa on Eleanor Parker. Muita rooleja näyttelevät muun muassa Richard Boone ja Joan Blondell.


title: Naisen salatut kasvot

text: "Naisen salatut kasvot" perustuu Shirley Jacksonin romaaniin "The Bird’s Nest" (1954), josta Mel Dinelli sovitti elokuvan käsikirjoituksen. "Naisen salatut kasvot" kuvattiin työnimillä "Hidden Faces" ja "Woman in Hell" syys-lokakuussa 1956 pienellä 361 000 dollarin budjetilla. Kappaleet ”It’s Not for Me to Say” ja ”Warm and Tender” kirjoitettiin elokuvaa varten. Kappaleet elokuvassa esittää muusikkoa näyttelevä Johnny Mathis.


title: Naisen salatut kasvot

text: "Naisen salatut kasvot" sai Yhdysvaltain ensi-iltansa New Yorkissa 15. maaliskuuta vuonna 1957. Suomessa elokuva sai ensi-iltansa 24. tammikuuta 1958. Levittäjänä ja tuottajana toimineen Metro-Goldwyn-Mayer-elokuvayhtiön merkintöjen mukaan elokuva tuotti 280 000 dollaria Yhdysvaltain ja Kanadan teatterilevityksissä vuonna 1957. Maailmanlaajuisesti elokuva tuotti 555 000 dollaria, jonka myötä elokuva jäi tappiolle 154 000 dollarin verran. "Naisen salatut kasvot" jäi samankaltaisen "Eevan kolmet kasvot" -elokuvan varjoon. 20th Century Foxin tuottama menestystä saanut "Eevan kolmet kasvot" -elokuva sai ensi-iltansa muutama kuukausi "Naisen salatut kasvot" -elokuvan jälkeen.


title: Naisen salatut kasvot

text: Elizabeth Richmond (Eleanor Parker) kärsii päänsäryistä ja unettomuudesta. Hän saa uhkaavia kirjeitä Lizzie-nimiseltä naiselta, jota Elizabeth ei muista edes tuntevansa. Kun hän on hypnoosin alaisena, hänen psykiatrinsa Neal Wright (Richard Boone) huomaa hänellä olevan kaksi muuta persoonaa; kaikkien tunteman, ujon ja neuroottisen, Elizabethin ohella hänessä ovat pahan Lizzien ja hyvän Bethin persoonat. Tohtori Wright yrittää parhaansa auttaakseen häntä tulemaan lopullisesti Bethiksi ja poistamaan muut persoonallisuudet. Prosessia hidastaa Elizabethin väkivaltainen ja alkoholismista kärsivä Morgan-täti (Joan Blondell).


title: Terttu (kukinto)

text: Terttu on avoin kukinnon muoto, jolla on pitkä kukintolapa. Se voi olla joko kartioterttu, jossa on pitkä ranka ja joka on joskus riippuva. Terttu voi olla myös tasoterttu, jossa kukinnon yläosa on tasainen. Kukinto on terttu esimerkiksi heinäkasveilla, pavuilla, herukoilla ja apiloilla.


title: Vergína (kunnallisyksikkö)

text: Vergína () on Kreikan kylä sekä samanniminen Véroian kunnan kunnallisyksikkö (Δημοτική Ενότητα Βεργίνας, "Dimotikí Enótita Vergínas") ja entinen itsenäinen kunta. Se sijaitsee Imathian alueyksikössä Keski-Makedonian alueella. Koko kunnallisyksikön väkiluku on 2 464 ja varsinaisen Vergínan kylän väkiluku 1 242 (vuonna 2011).


title: Vergína (kunnallisyksikkö)

text: Vergínan kylä sijaitsee 13 kilometriä kaakkoon kuntakeskuksesta ja alueyksikön pääkaupungista Véroiasta ja 80 kilometriä lounaaseen alueen pääkaupungista Thessalonikista. Vergína sijaitsee lähellä muinaista Aigaita, joka tunnetaan nykyään yleensä nimellä Vergina kylän mukaan.


title: Vergína (kunnallisyksikkö)

text: Vergínan kylän lähellä sijainnut antiikin aikainen Aigain kaupunki oli muinaisen Makedonian valtakunnan pääkaupunki Argeadien hallitsijasuvun aikana vuodesta 650 eaa. eteenpäin. Sen jälkeen, kun pääkaupunki noin vuonna 400 eaa. siirrettiin Pellaan, Aigai säilyi Makedonian pyhänä kaupunkina, joka toimi muun muassa kuningassuvun hautapaikkana. Aigain arkeologinen alue, josta käytetään nykyään yleensä kylän mukaan nimeä Vergina, on liitetty Unescon maailmanperintöluetteloon. Se tunnetaan erityisesti kuningashaudoistaan.


title: Vergína (kunnallisyksikkö)

text: Nykyinen asutus paikalla on myöhempää perua. Vergínan kylä perustettiin vuonna 1922, kun kaksi pientä maalaiskylää Koútles (Κούτλες) ja Bármpes (Mπάρπες) yhdistettiin. Aiemmin alueen maat olivat turkkilaisten omistuksessa. Lausannen sopimuksen ja turkkilaisten häädön jälkeen maat jaettiin pitkälti paikallisille asukkaille ja muille kreikkalaisille, jotka muuttivat alueelle Bulgariasta ja Anatoliasta.


title: Vergína (kunnallisyksikkö)

text: Kylän tärkein nähtävyys ovat Makedonian kuningashaudat, tärkeimpänä Filippos II:n hauta, sekä hautojen yhteydessä toimiva museo, jossa on hautakammioista löydettyjä esineitä. Niihin kuuluu muun muassa Verginan auringolla koristeltu Filippoksen larnaks. Kylän lähellä on myös antiikin Aigain raunioita, mukaan lukien kuninkaallisen palatsin sekä teatterin rauniot. Nähtävyyksiin kuuluu myös uusi niin kutsuttu Aigain monikeskinen museo ("Polykentrikó Mouseío Aigón"), joka pyrkii esittelemään arkeologisia löytöjä uusin tavoin.


title: Vergína (kunnallisyksikkö)

text: Vergína oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Véroian kuntaan yhdessä Apóstolos Pávloksen, Dovráksen ja Makedonídan kanssa.


title: Vergína (kunnallisyksikkö)

text: Vergínan kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Huiskilo

text: Huiskilo on päätteinen pitkälapakkoinen kukinnon muoto, jossa kukkaperät ovat kiinni yhdestä rangasta, jonka alimmista nivelistä lähtevät kukkaperät ovat pitkiä ja ylimmistä lähtevät lyhyitä.


title: Huiskilo

text: Se voi olla joko kartiohuiskilo tai tasohuiskilo. Kartiohuiskilo on muodoltaan kartiomainen ja pitkänomainen. Tasohuiskilossa kukinnon yläosa on tasainen. Kukinto on huiskilo esimerkiksi vaahteroilla, seljoilla, öljypuukasveilla ja joskus matarakasveilla.


title: Viuhko

text: Viuhko on päätteinen kukinnon muoto, jossa kukkaperät eivät ole kiinnittyneet yhteiseen rankaan, vaan kukkarangat haarautuvat jatkoisella tavalla. Kukinto on viuhko esimerkiksi sorvarinpensailla, lemmikkikasveilla ja joskus myös matarakasveilla.


title: Aígio

text: Aígio (; ) on Kreikan kaupunki sekä samanniminen Aigiáleian kunnan kunnallisyksikkö (Δημοτική Ενότητα Αιγίου, "Dimotikí Enótita Aigíou") ja entinen itsenäinen kunta. Se sijaitsee Akhaian alueyksikössä Länsi-Kreikan alueella. Koko kunnallisyksikön väkiluku on 26 523 ja varsinaisen Aígion kaupungin väkiluku 20 422 (vuonna 2011). Aígio on Aigiáleian kunnan kuntakeskus.


title: Aígio

text: Aígio oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Aigiáleian kunnaksi yhdessä Akrátan, Diakoptón, Aigeíran, Erineóksen ja Sympoliteían kanssa.


title: Aígio

text: Aígion kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Ferenc Münnich

text: Ferenc Münnich [ˈfɛrɛnts ˈmynːiç] (18. marraskuuta 1886 Seregélyes – 29. marraskuuta 1967 Budapest) oli unkarilainen kommunistipoliitikko, joka toimi maansa pääministerinä 1958–1961.


title: Ferenc Münnich

text: Münnich palveli ensimmäisessä maailmansodassa Itävalta-Unkarin armeijassa, joutui Venäjän-rintamalla sotavangiksi ja siirtyi vallankumouksen puhjetessa puna-armeijan riveihin. Vuonna 1918 hän palasi Unkariin ja oli mukana perustamassa sinne kommunistista puoluetta. Hän osallistui Béla Kunin epäonnistuneeseen vallankumoukseen ja pakeni sitten Kunin tavoin Neuvostoliittoon useiksi vuosiksi. Hän osallistui Espanjan sisällissotaan tasavaltalaisten puolella ja taisteli toisessa maailmansodassa taas puna-armeijan riveissä.


title: Ferenc Münnich

text: Sodan jälkeen Münnich palasi Unkariin ja toimi maan diplomaattina Suomessa, Bulgariassa, Neuvostoliitossa ja Jugoslaviassa. Vuonna 1956 hänet nimitettiin puolustusministeriksi, sitten varapääministeriksi ja pääministeriksi. János Kádár hoiti tuolloin vain puoluesihteerin tehtäviä.


title: Ferenc Münnich

text: Pääministerikauden 1958–1961 jälkeen Münnich toimi senaatin puhemiehenä 1961–1964. Hän kuoli 1967.


title: Amaliáda

text: Amaliáda (; ) on Kreikan kaupunki sekä samanniminen Ilídan kunnan kunnallisyksikkö (Δημοτική Ενότητα Αμαλιάδας, "Dimotikí Enótita Amaliádas") ja entinen itsenäinen kunta. Se sijaitsee Eliksen alueyksikössä Länsi-Kreikan alueella. Koko kunnallisyksikön väkiluku on 28 520 ja varsinaisen Amaliádan kaupungin väkiluku 16 763 (vuonna 2011). Amaliáda on Ilídan kunnan kuntakeskus.


title: Amaliáda

text: Amaliádan kaupunki on nimetty Kreikan kuningatar Amalian mukaan 1830-luvulla. Amaliáda oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Ilídan kunnaksi yhdessä Pineían kanssa.


title: Amaliáda

text: Amaliádan kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Borkou

text: Borkou on yksi Tšadin 22 hallinnollisesta alueesta. Sen pinta-ala on 260 000 neliökilometriä eli suurin Tšadin hallinnollisista alueista. Se sijaitsee maan pohjoisosassa, Saharan kaakkoisreunalla, Tibestivuoristosta etelään ja Ennedin ylängöstä länteen. Alue on enimmäkseen hiekka-aavikkoa ja sen vesistöt laskevat maanalaisesti Tšadjärveen.


title: Borkou

text: Borkoussa oli vuonna 2009 noin 94 000 asukasta. Sen pääkaupunki on Faya-Largeau. Valtaosa väestöstä on nomadisia ja puolinomadisia tedoja, arabeja ja berberejä. He saavat elantonsa viljelemällä keitaissa taateleita, ohraa ja vihanneksia ja kasvattamalla kameleita, aaseja ja vuohia.


title: Borkou

text: Historiallisesti Borkou oli islaminuskoisen Wadain sulttaanikunnan vasallivaltio. Ranska julisti alueen siirtomaakseen 1899 yhteisymmärryksessä englantilaisten kanssa, mutta alisti sen hallintaansa vasta vuosina 1913–14. Tšad itsenäistyi 1960, mutta ranskalaiset lähtivät Borkousta ja sen naapurialueilta vasta 1965, sillä alueella oli vaikea pitää järjestystä. Vuoden 2008 hallintouudistuksessa Borkou irrotettiin entisestä Borkou-Ennedi-Tibestin alueesta itsenäiseksi hallinnolliseksi yksiköksi.


title: Ennedi (alue)

text: Ennedi on yksi Tšadin 22 hallinnollisesta alueesta. Sen pinta-ala on 195 000 neliökilometriä eli toiseksi suurin Tšadin alueista Borkoun jälkeen. Ennedissä oli vuonna 2009 noin 168 000 asukasta. Sen pääkaupunki on Fada.


title: Ennedi (alue)

text: Ennedi irrotettiin vuoden 2008 hallintouudistuksessa entisestä Borkou-Ennedi-Tibestin alueesta.


title: Tibesti (alue)

text: Tibesti on yksi Tšadin 22 hallinnollisesta alueesta. Sen pinta-ala on 128 000 neliökilometriä eli kolmanneksi suurin Tšadin alueista Borkoun ja Ennedin jälkeen. Tibestissä oli vuonna 2009 runsaat 25 000 asukasta. Sen pääkaupunki on Bardaï.


title: Tibesti (alue)

text: Tibesti irrotettiin vuoden 2008 hallintouudistuksessa entisestä Borkou-Ennedi-Tibestin alueesta. Se jakautuu Itä-Tibestin ja Länsi-Tibestin departementteihin. Edellisen keskuspaikka on Bardaï ja jälkimmäisen Zouar.


title: Logone Occidental

text: Logone Occidental on yksi Tšadin 22 hallinnollisesta alueesta. Sen pinta-ala on 8 950 neliökilometriä. Logone Occidentalissa oli vuonna 2009 noin 689 000 asukasta. Sen pääkaupunki on Moundou.


title: Logone Oriental

text: Logone Oriental on yksi Tšadin 22 hallinnollisesta alueesta. Sen pinta-ala on 23 100 neliökilometriä. Logone Orientalissa oli vuonna 2009 noin 779 000 asukasta eli toiseksi eniten Tšadin alueista pääkaupunki N’Djamenan jälkeen. Sen pääkaupunki on Doba.


title: Mayo-Kebbi Est

text: Mayo-Kebbi Est on yksi Tšadin 22 hallinnollisesta alueesta. Sen pinta-ala on 18 300 neliökilometriä. Mayo-Kebbi Estissä oli vuonna 2009 noin 775 000 asukasta eli kolmanneksi eniten Tšadin alueista N’Djamenan ja Logone Orientalin jälkeen. Sen pääkaupunki on Bongor.


title: Rather Be

text: Rather Be on brittiläisen elektronista musiikkin tuottajatiimi Clean Banditin kappale, joka sisältää myös Jess Glynnen esittämiä sanoja. Se julkaistiin Clean Banditin New Eyes-debyyttialbumin neljäntenä singlenä 17. tammikuuta 2014. Musikaalisesti "Rather Be" on kamaripop ja synthpop-kappale.


title: Rather Be

text: Kappale debytoi Britannian singlelistan ensimmäisellä sijalla ja on toistaiseksi vuoden 2014 nopeiten myynyt single ja kaikkien aikojen myydyin tammikuussa julkaistu single sitten vuonna 1996 julkaistun Babylon Zoon "Spacemanin". Kappale oli listan kärjessä yhteensä neljä viikkoa ja se on nykypäivään mennessä saavuttanut yli 1,1 miljoonan kopion myynnit. Yhdysvalloissa kappale pääsi Billboard Hot 100-listan 10. sijalle. Kappaleesta on tullut myös kansainvälinen hitti kappaleen musiikkivideon myötä.


title: Mayo-Kebbi Ouest

text: Mayo-Kebbi Ouest on yksi Tšadin 22 hallinnollisesta alueesta. Sen pinta-ala on 13 200 neliökilometriä. Mayo-Kebbi Ouestissa oli vuonna 2009 noin 564 000 asukasta. Sen pääkaupunki on Pala.


title: Minna Canthin katu

text: Minna Canthin katu voi tarkoittaa seuraavia katuja eri kaupungeissa:


title: Chíos (kaupunki)

text: Chíos () on Kreikan kaupunki sekä samanniminen Chíoksen kunnan kunnallisyksikkö (Δημοτική Ενότητα Χίου, "Dimotikí Enótita Chíou") ja entinen itsenäinen kunta. Se sijaitsee Chíoksen saarella, Chíoksen alueyksikössä Pohjois-Egean saarten alueella. Kaupungin ja kunnallisyksikön väkiluku on 26 850 (vuonna 2011). Chíoksen kaupunki on Chíoksen saaren pääkaupunki sekä Chíoksen kunnan kuntakeskus.


title: Chíos (kaupunki)

text: Chíoksen kaupunki sijaitsee keskellä Chíoksen saaren itärannikkoa. Kaupunki on paitsi saaren hallinnollinen myös kaupallinen ja kulttuurinen keskus.


title: Chíos (kaupunki)

text: Kaupungin paikka on ollut asuttu viimeistään noin 6000 eaa. Antiikin aikainen Khioksen kaupunki ja kaupunkivaltio ("polis") oli alun perin joonialaisten siirtokunta ja perustettiin mahdollisesti jo noin 1000 eaa. Se kukoisti erityisesti arkaaisella kaudella 600–500-luvuilla eaa. Kaupunki oli merkittävä kaupallinen keskus ja voimakas merivalta. Kaupungin merkitys väheni roomalaisella ajalla.


title: Chíos (kaupunki)

text: Bysanttilaisella kaudella kaupungin merkitys kasvoi jälleen. Vuonna 1346 kaupungin saivat haltuunsa genovalaiset. Osmanit valtasivat kaupungin vuonna 1566 ja pitivät sen hallussaan vuoteen 1912, jolloin Chíoksesta tuli osa Kreikkaa.


title: Chíos (kaupunki)

text: Kaupungin nähtävyyksiin kuuluvat Chíoksen arkeologinen museo, bysanttilainen museo, genovalaisaikainen linna (vuodelta 1433) sekä katedraali. Unescon maailmanperintöluetteloon kuuluva bysanttilaisaikainen Néa Monín luostari sijaitsee noin 15 kilometriä kaupungista länteen. Kaupungissa toimii yksi Egean yliopiston yksiköistä ja sen kauppatieteellinen tiedekunta. Kaupunki on saaren pääsatama, ja sieltä on yhteydet Pireukseen ja lähisaarille. Chíoksen lentoasema sijaitsee noin kolme kilometriä kaupungista etelään.


title: Chíos (kaupunki)

text: Chíos oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä uudeksi Chíoksen kunnaksi yhdessä Ágios Mináksen, Amanín, Ionían, Kampóchoran, Kardámylan, Mastichochórian ja Omiroúpolin kanssa.


title: Ai Se Eu Te Pego

text: Ai Se Eu Te Pego (tyylitellysti Ai, se eu te pego!; ) on vuonna 2008 julkaistu brasilialainen musiikkikappale, jonka ovat tehneet Sharon Acioly ja Antônio Dyggs. Ensimmäisenä kappaleen esitti Dyggsin johtama "Os Meninos de Seu Zeh". Ensimmäisenä kappaleesta teki coverin vuonna 2010 brasilialainen Cangaia de Jeque. Myös monet muut brasilialaiset yhtyeet ovat tehneet kappaleesta cover-version.


title: Ai Se Eu Te Pego

text: Ai Se Eu Te Pegon teki tunnetuksi vuonna 2011 brasilialainen muusikko Michel Teló. Telón versiossa kappaleesta oli erilaiset sanat ja se oli enemmän sertanejoa tai latinalaista poppia. Kappale kohosi tuolloin maailmanlaajuiseksi hitiksi ja se oli yksi vuoden 2012 menestyneimmistä singleistä. Kappale oli Telón albumilla "Michel na Balada".


title: Ai Se Eu Te Pego

text: Kappaletta on käytetty monissa urheiluaiheisissa yhteyksissä. Esimerkiksi brasilialainen jalkapalloilija Neymar on tanssinut monissa maalituuletuksissaan Ai Se Eu Te Pegon tahtiin.


title: Abdul Haris Nasution

text: Abdul Haris Nasution (3. joulukuuta 1918 – 6. syyskuuta 2000) oli indonesialainen kenraali, joka oli kahteen otteeseen maan armeijan esikuntapäällikkönä ja jonka onnistui paeta vuoden 1965 vallankaappausyritystä.


title: Abdul Haris Nasution

text: Nasution opiskeli Alankomaiden sotilasakatemiassa Indonesian Bandungissa. Toisen maailmansodan aikana Japanin miehittäessä Indonesiaa Nasution kokosi nuorista pojista koostuvan taistelujoukon ja johti sitä. Indonesian itsenäisyyssodassa 1945–1949 Nasution toimi sissijoukkojen komentajana. Vuonna 1952 hän oli yksi upseereista, joka pyysi tuloksetta presidentti Sukarnoa hajottamaan parlamentin ja saattamaan voimaan diktatuurin. Nasution oli syrjässä vuoteen 1955 saakka, jolloin palasi upseeriksi ja torjui seuraavina vuosina useita vallankumousyrityksiä maassa.


title: Abdul Haris Nasution

text: Nasutionin johtama armeija toimi 1950-luvulta lähtien tiiviissä yhteistyössä Sukarnon kanssa ja osallistui muun muassa taloudellisiin ratkaisuihin. Vuoteen 1962 mennessä Sukarno kuitenkin otti etäisyyttä upseereihin ja lähentyi maan kommunistipuoluetta PKI:ta. Nasutionin valta väheni. Lokakuussa 1965 Nasutionin onnistui välttää useita muita upseereja kohdannut kidnappaus ja hänen olisi ollut mahdollista helposti kaapata valta hänen tuekseen kääntyneiden sotilaiden avulla, mutta Nasution epäröi ja valtaan nousi kenraali Suharto, joka erotti Nasutionin armeijasta 1971 ja parlamentista seuraavana vuonna. Nasution toimi vielä Suharton hallinnon kriitikkona 1970-luvulla, mutta vetäytyi poliittisesta toiminnasta 1980-luvulla.


title: Abdul Haris Nasution

text: Suharton ja Nasutionin välit lämpenivät 1997, jolloin Suharto myönsi Nasutionille seremoniallisen "Jenderal Besar" -sotilasarvon, jonka olivat aiemmin saaneet vain kenraali Sudirman sekä Suharto itse. Nasution kuoli kolme vuotta myöhemmin.


title: New Eyes

text: New Eyes on brittiläisen elektronisen musiikin tuottajatiimi Clean Banditin debyyttistudioalbumi. Sen julkaisivat Warner Music Group ja Atlantic Records 30. toukokuuta 2014, kärsittyään takaiskuista. Albumi sisältää singlet "A+E", "Mozart's House", "Dust Clears", "Rather Be", "Extraordinary" ja "Come Over". "New Eyesin" tuottivat kokonaan Clean Banditin jäsenet Jack Petterson ja Grace Chatto. Albumi saavutti Britannian albumilistan kolmannen sijan ja BPI palkitsi sen hopealla 60 000 kopion myynnistä.


title: Pieksämäen kaupungintalo

text: Pieksämäen kaupungintalo on vuodelta 1973, ja se on Arto Sipisen ja Mane Hertzerin suunnittelema. Kaupunginhallitus on esittänyt että talo puretaan, sillä sen korjaaminen maksaisi seitsemän miljoonaa euroa. Rakennuksessa työskentelevien 50 hengen työtilat sijoitettaisiin muihin torin ympärillä oleviin rakennuksiin. Uuden rakentamista ei suunnitella, sillä kuntaliitosten mukana tulleita hallintorakennuksia on Pieksämäellä useita. Jos talo puretaan, sen paikalle on ehdotettu esimerkiksi asuintaloja.


title: Pieksämäen kaupungintalo

text: Purkamista on vastustettu, mutta ympäristöministeriö ja Etelä-Savon ely-keskus eivät pidä rakennuksen suojelua tarpeellisena.


title: Giannitsá

text: Giannitsá () on Kreikan kaupunki sekä samanniminen Péllan kunnan kunnallisyksikkö (Δημοτική Ενότητα Γιαννιτσών, "Dimotikí Enótita Giannitsón") ja entinen itsenäinen kunta. Se sijaitsee Péllan alueyksikössä Keski-Makedonian alueella. Koko kunnallisyksikön väkiluku on 34 229 ja varsinaisen Giannitsán kaupungin väkiluku 29 789 (vuonna 2011). Giannitsá on Péllan kunnan kuntakeskus.


title: Giannitsá

text: Kaupungin alkuperäinen turkkilainen nimi oli "Yenice-i Vardar", "Vardarin uusi kaupunki". Sitä käytettiin muodossa Genitsá (Γενιτσά) vuoteen 1926, jolloin nimi kreikkalaistettiin nykyiseen muotoon. Giannitsá oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Péllan kuntaan yhdessä Krýa Vrýsin, Kýrroksen ja Mégas Aléxandroksen kanssa.


title: Giannitsá

text: Giannitsán kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Rolls-Royce Armoured Car

text: Rolls-Royce Armoured Car (suom. ’Rolls-Royce-panssariauto’) oli brittien ensimmäisessä maailmansodassa kehittelemä panssariauto. Ensimmäiset niistä otettiin käyttöön vuonna 1914, ja ne säilyivät käytössä toiseen maailmansotaan saakka.


title: Rolls-Royce Armoured Car

text: Ensimmäinen Rolls-Royce-panssariautoista oli yksityisomistuksessa. Royal Naval Air Servicen Dunkerqueen sijoitetu lento-osaston komentaja Charles Rumney Samson täydensi miestensä lentopalvelusta autoilla tehdyillä tiedusteluretkillä saksalaisia partioita vastaan. Näihin tehtäviin käytettiin lentäjien omia autoja. Kolmeen näistä päätettiin 4. syyskuuta 1914 asentaa panssarointi. Ajatuksen taustalla oli Charles Samsonin veli Felix, ja Charles puolestaan ajoi ajatuksen hallinnollisesti läpi. Ensimmäiset kolme autoa olivat merkiltään Mercedes, Rolls-Royce ja Wolseley. Alkuperäisenä panssarointina oli vain kuuden millimetirn paksuinen metallilevy, joka kesti kiväärin ammuksen 500:n jaardin päästä. Charles Samsonin mukaan panssaroinnin suunnitteli Felix, mutta käytännössä se oli hyvin samanlainen kuin belgialaiset panssariautot. Aseistuksena oli ensin Lewis-pikakivääri ja sittemmin Maxim-konekivääri. Ensimmäiset autot valmisti dunkerquelainen laivanvalmistaja Forges et Chantiers de France.


title: Rolls-Royce Armoured Car

text: Charles Samsonin saatua vakuutettua esimiehensä panssariautoja päätettiin rakentaa 60 kappaletta. Autot suunnitteltiin laivastoministeriön ilmailu-osastossa, ja suunnitelmat hyväksyi Winston Churchill. Ensimmäinen versio ei saavuttanut sotilaiden suosiota. Sen matalan panssaroinnin takia ainut miehistön suojattu jäsen oli ajaja, ja muiden piti tulen alla suojaa saadakseen käydä makuulle. Ensimmäiset autot olivat keskenään erilaisia. Useimpiin tehtiin muutoksia taistelukentällä. Ensimmäiset autot järjestettiin 15 auton vahvuisiksi neljäksi ryhmäksi, jotka olivat taisteluvalmiita lokakuussa 1914. Samaan aikaan auton jatkokehittely jatkui. Tykkitornillisen mallin valmisti William Beardmore and Company Glasgow’ssa. Autoissa oli 8 millimetrin panssarointi, joka teki siitä läpäisemättömän saksalaisten panssaria läpäiseville ammuksillekin. Näissäkin autoissa oli tosin joitakin eroja toisiinsa nähden. Ensimmäiset tykkitornilliset autot luovutettiin Royal Naval Armoured Car Divisionille 15. marraskuuta 1914.


title: Rolls-Royce Armoured Car

text: Sähköiset käynnistysmoottorit tulivat Rolls-Roycen panssariautoihin vuonna 1919. Sitä ennen moottori käynnistettiin käynnistyskahvalla. Rolls-Roycen 8 mm:n panssarointi peitti auton sisätilat ja sen moottorin. Auton etuosan jäähdytintä suojasi kaksi saranallista panssarilevyä, jotka suljettiin ja avattiin vivulla ajajan paikalta käsin. Ne suljettiin vain auton ollessa tulen alla, sillä ne häiritsivät ilman ottoa. Auton renkaat olivat kokonaan suojaamatta. Aseistuksena oli ensin vesijäähdytteinen Maxim-konekivääri ja sittemmin Vickers-konekivääri. Konekivääri oli auton tykkitornissa.


title: Rolls-Royce Armoured Car

text: Kun tykkitornillisia Rolls-Roycen autoja alkoi saapua Flanderiin, asemasota juoksuhautoineen esti jo niiden tehokkaan käytön. Samson kutsuttiin vuonna 1915 lentokoneineen takaisin Britanniaan, ja takaisin tuotiin myös suurin osa panssariautoista. Ranskaan jääneitä autoja käytettiin lähinnä tykkien vetämiseen. Britanniassa autot järjestettiin uudelleen neljän auton pattereihin, ja niistä kolme palasi Ranskaan maaliskuussa 1916. Autoja yritettiin käyttää ainakin Sommessa ja Guillemountissa, mutta on jäänyt epäselväksi, missä määrin niitä taisteluissa lopulta käytettiin. Arrasin taistelussa kahdella panssariautolla varustettu osasto valtasi saksalaisten miehittämän Roiselin kylän. Autojen tarkemmasta toiminnasta ei tiedetä juuri mitään, paitsi että ne on valokuvien perusteella sijoitettu melko lähelle etulinjoja. Autot vedettiin jälleen takaisin Britanniaan lokakuussa 1917.


title: Rolls-Royce Armoured Car

text: Gallipolin taistelussa niemimaalle tuotiin neljä panssariautoa. Niitä käytettiin ainakin yhteenotoissa 4. kesäkuuta 1915. Kaikki ei mennyt aivan nappiin, ja yksi autoista suistui tieltä, toinen auto ajoi töyssyn yli ja tykkitorni irtosi, ja muiden renkaat kärsivät vahinkoja kovassa vihollistulituksessa. Mikäli autot selvisivät, ne vietiin pois Gallipolista myöhemmin samana vuonna. Panssariautoja käytettiin myös Afrikan ja Lähi-Idän rintamilla. Maaliskuussa 1916 Hugh Grosvenor johti komentamansa panssariautojoukon Mersah Matruhista käsin ja autojen tehtyä 300-mailin pituisen retken aavikolla pelasti 91 brittivankia. Autoja käytettiin tehokkaasti senuseja vastaan, kun niillä pystyttiin estämään vihollisen pako aavikolle. Autoja oli myös T. E. Lawrencen ja arabikapinallisten tukena Lähi-idässä.


title: Rolls-Royce Armoured Car

text: Rolls-Roycen panssariautoja lähetettiin Irlantiin vuonna 1916 pääsiäiskapinan jälkeen. Suojauksensa takia ne sopivat hyvin Irlantiin, jossa tasavaltalaiset järjestivät Irlannin vapaussodan aikana väijytyksiä brittijoukkoja vastaan. Irlannissa solmittiin aselepo vuonna 1921, ja seuraavan vuoden joulukuussa perustettiin Irlannin vapaavaltio. Britit vetäytyivät Pohjois-Irlantiin ja jättivät Irlannin armeijan käsiin yli tuhat kulkuneuvoa, niiden joukossa 13 Rolls-Roycen panssariautoa. Autot säilyivät Irlannin armeijan käytössä toisen maailmansodan lopulle saakka, mutta niiden ylläpito alkoi lopulta käydä vaikeaksi, sillä niihin tarvittuja Michelinin renkaita ei enää saatu. Sittemmin autot poistettiin käytöstä, niiden panssarointi purettiin ja ne myytiin yksityishenkilöille.


title: Rolls-Royce Armoured Car

text: Toisen maailmansodan syttyessä Rolls-Royce-panssariautot olivat jo tulossa elinkaarensa päähän. Niitä käytettiin sotatoimissa italialaisia vastaan Egyptissä. Egyptissä alkuperäisen aseistuksen tilalle asennettiin Bren-pikakivääri tai Boys-panssarintorjuntakivääri. Niillä häirittiin italialaisten rajalinnakkeita, mutta sittemmin Italian ilmavoimat tuottivat niille suuret tappiot. Myöhemmin ne korvattiin eteläafrikkalaisilla Marmon-Herrington panssariautoilla. Britteinsaarilla niitä käytettiin kodinturvajoukoissa maan rannikon partioinnissa saksalaisten maihinnousun varalta.


title: A+E

text: A+E on brittiläisen elektronisen musiikin tuottajatiimi Clean Banditin kappale, joka sisältää myös Kandaka Mooren sekä Nikki Cislynin esittämiä sanoja. Se julkaistiin Clean Banditin "New Eyes"-debyyttialbumin ensimmäisenä singlenä 7. joulukuuta 2012. Kappale saavutti Britannian singlelistan 100. sijan, mutta sai kriitikoilta ristiriitaisen vastaanoton. Kappaleen musiikkivideolla vierailee CGI Snake.


title: A+E

text: Digitaalinen lataus


title: Kos (kaupunki)

text: Kos () on Kreikan kaupunki sekä samanniminen Kosin kunnan kunnallisyksikkö (Δημοτική Ενότητα Κω, "Dimotikí Enótita Ko") ja entinen itsenäinen kunta. Se sijaitsee Kosin saarella, Kosin alueyksikössä Etelä-Egean saarten alueella. Kaupungin ja kunnallisyksikön väkiluku on 19 432 (vuonna 2011). Kosin kaupunki on Kosin saaren pääkaupunki sekä Kosin kunnan kuntakeskus.


title: Kos (kaupunki)

text: Kosin kaupunki sijaitsee rannikolla saaren koilliskärjessä, josta avautuu näkymä Turkin puolen rannikolle. Se on saaren kaupallinen ja hallinnollinen keskus ja pääsatama. Kaupungista on laivayhteydet Pireukseen sekä muun muassa Kálymnokselle ja Ródokselle. Kaupunki on myös saaren turismin keskus, ja sen ranta-alueilla on lukuisia suuria hotelleja. Kosin kansainvälinen lentoasema sijaitsee noin 22 kilometrin päässä kaupungista saaren keskiosissa.


title: Kos (kaupunki)

text: Kosin kaupungin paikalla on ollut asutusta jo mykeneläisellä kaudella. Antiikin aikana kaupungin paikalla sijaitsi alun perin Kos Meropiksen kaupunki. Saaren pääpaikka oli tuohon aikaan toisaalla Astypalaian kaupungissa. Vuonna 366 eaa. Kos Meropiksen paikalle perustettiin saaren uudeksi keskukseksi uusi Kosin kaupunki ja kaupunkivaltio ("polis"), joka on nykyisen kaupungin suora edeltäjä. Kaupunki kukoisti hellenistisellä ja roomalaisella kaudella ja vielä varhaiskristillisellä kaudella. Se tuhoutui maanjäristyksissä vuosina 469 ja 554.


title: Kos (kaupunki)

text: Kaupunki taantui keskiajaksi. Johanniittain ritarikunta rakennutti kaupungin sataman edustalle Neratzián linnana tunnetun linnan 1300-luvulla. Osmanivallan aikana linna oli turkkilaisten keskus kaupungissa, eikä kristityillä ollut oikeutta astua sinne. 1800-luvun puolessa välissä kaupungissa oli noin asukasta.


title: Kos (kaupunki)

text: Italialaiset rakennuttivat Kosin kaupungin pitkälti uudelleen Dodekanesian italialaisvallan aikana maailmansotien välillä, erityisesti kaupunkia tuhonneen vuoden 1933 suuren maanjäristyksen jälkeen. Tämän vuoksi kaupunki on kreikkalaiseksi kaupungiksi poikkeuksellisen modernin oloinen leveine katuineen. Kaupungissa on nykyisin myös varsin paljon jalankulkijoille erotettuja alueita. Italialaiset suorittivat kaupungissa myös laajoja arkeologisia kaivauksia ja entistyksiä.


title: Kos (kaupunki)

text: Kos oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä uudeksi Kosin kunnaksi yhdessä Díkaioksen ja Irakleídeen kanssa, jolloin se muuttui yhdeksi uuden kunnan kunnallisyksiköistä. Kaupunki kärsi vaurioita maanjäristyksessä 21. heinäkuuta 2017.


title: Kos (kaupunki)

text: Kosin kaupungin keskustassa on paljon antiikin aikaisia raunioita erityisesti roomalaiselta kaudelta. Näihin lukeutuvat muun muassa Kosin agoran, stadionin sekä roomalaisaikaisen odeionin arkeologiset alueet, niin kutsuttu Läntinen arkeologinen alue sekä Roomalaisena talona ("Casa Romana") tunnettu uudelleenrakennettu roomalaisaikainen yksityistalo. Keskiaikainen Neratzián linna sijaitsee kaupungin rannassa. Sen lähellä sijaitsee Hippokrateen puuksi kutsuttu vanha plataanipuu. Kaupungissa toimii Kosin arkeologinen museo.


title: Kos (kaupunki)

text: Kaupungin tärkein kirkko on omistettu Pyhälle Paraskevalle ("Agía Paraskeví"). Osmanivallan ajalta kaupungissa on muutamia moskeijoita, joissa myös minareetit ovat jäljellä. Perinteisenä ostospaikkana toimii italialaisvallan aikana rakennettu kauppahalli eli kunnallinen agora ("Dimotikí Agorá"). Asklepieion eli parantajajumala Asklepioksen pyhäkköalue sijaitsee kaupungin ulkopuolella noin 3,5 kilometrin päässä.


title: IndyCar Series

text: IndyCar Series (virallisesti Verizon IndyCar Series pääsponsorin mukaan) on korkein taso Amerikan avopyöräisissä. Sarja perustettiin 1996 kilpailijaksi CART-sarjalle. Sarjan alkuvuosina sen nimi oli Indy Racing League, jolla nimellä sarjaan viitataan nykyäänkin, vaikka nykyään IRL:llä tarkoitetaan Indy Racing Leagueta eli IndyCar Seriesin lisäksi Indy Lightsiä.


title: IndyCar Series

text: Sarjan moottorit toimittavat kaudella 2015 Chevrolet sekä Honda ja renkaat Firestone. Rungon tekee Dallara.


title: IndyCar Series

text: Tony George perusti sarjan vuonna 1996. Ensimmäisen mestaruuden voittivat kaudella 1996 Scott Sharp ja Buzz Calkins, jotka molemmat saalistivat 246 pistettä. Sam Hornish Jr.:stä tuli sarjan ensimmäinen kaksinkertainen mestari, kun hän voitti vuoden 2002 sarjan. Ensimmäinen voitto oli vuodelta 2001. Hornish Jr. saavutti mestaruuden myös kaudella 2006.


title: IndyCar Series

text: Vuonna 2008 Champ Car eli entinen CART sulautui IndyCar Seriesiin. Sarjan autojen rungot toimittaa Dallara. Nykyisen rungon nimi on DW12, joka tulee vuoden 2011 päätösosakilpailussa menehtyneen vuoden 2005 IndyCar Series-mestari Dan Wheldonin kunniaksi.


title: IndyCar Series

text: Eniten kuljettajien mestaruuksia on Dario Franchittilla. Hänellä mestaruuksia on neljä kappaletta, 2007, 2009, 2010 ja 2011. Tallimestaruuksia eniten on Chip Ganassi Racingilla, kuusi kappaletta (2003, 2008, 2009, 2010, 2011 ja 2013).


title: Kedahin sulttaani

text: Kedahin sulttaani on Malesian Kedahin osavaltion hallitsija. Sulttaani toimii myös vuorollaan Malesian kuninkaana. Kedah on maailman vanhin edelleen hengissä oleva sulttaanikunta ja maata hallinnut kuningassuku on yksi maailman vanhimmista dynastioista. Suku on hallinnut Kedahia koko sen olemassaolon ajan, vuodesta 1136. Kun mukaan lasketaan sulttaanikuntaa edeltänyt vuonna 630 perustettu Kedahin hindukuningaskunta, on sama suku ollut vallassa 600-luvulta lähtien.


title: Kedahin sulttaani

text: Kedah on Malesian vanhin sulttaanikunta ja maailman vanhin edelleen olemassa oleva sulttaanikunta. Valtio perustettiin vuonna 1136. Sitä ennen maa oli Hindulainen kuningaskunta, jonka johtaja oli arvonimeltään maharadža. Hinduvaltakunnan perusti noin vuonna 630 Maharadža Derbar, Gameronin radža. Nykyisin Gameron on Bandar Abbas, eteläisessä Iranissa.


title: Kedahin sulttaani

text: Kedahin yhdeksäs maharadža kääntyi islamiin vuonna 1136 ja otti nimekseen Sulttaani Mudzafar Shah I. Samalla hindukuningaskunta muuttui sulttaanikunnaksi, sillä sulttaani on islamilainen arvonimi hallitsijalle.


title: Kedahin sulttaani

text: Ensimmäisen sulttaanin jälkeen vallassa ovat olleet hänen jälkeläisensä, ja kuninkaallinen suku jatkuu keskeytyksettä tähän päivään asti. Malesian valtion olemassa olon aikana vallassa oli pitkään pitkäikäinen sulttaani Sulttaani Abdul Halim Mu'adzam Shah, joka hallitsi vuosina 1958-2017. Hän on myös Kedahin sulttaaneista ensimmäinen ja toistaiseksi ainoa, joka on toiminut Malesian kuninkaana. Hän on myös ainoa, joka on toiminut Malesian kuninkaana kahdesti.


title: Kedahin sulttaani

text: Viimeinen maharadža kääntyi islamiin, perusti Kedahin sulttaanikunnan ja otti nimekseen Mudzafar Shah.


title: Sila (alue)

text: Sila on yksi Tšadin 22 hallinnollisesta alueesta. Sen pinta-ala on 36 000 neliökilometriä. Silassa oli vuonna 2009 noin 387 000 asukasta. Sen pääkaupunki on Goz Beïda.


title: Barh el Gazel

text: Barh el Gazel on yksi Tšadin 22 hallinnollisesta alueesta. Sen pinta-ala on 56 600 neliökilometriä. Barh el Gazelissa oli vuonna 2009 noin 257 000 asukasta. Sen pääkaupunki on Moussoro.


title: Sex and Love

text: Sex and Love on espanjalaisartisti Enrique Iglesiasin kymmenes studioalbumi. Sen julkaisi Republic Records 14. maaliskuuta 2014. Albumin kolme espanjankielistä singleä: "Loco", "El Perdedor" ja "Bailando" saavuttivat Billboard Hot Latin So ngs-listan ensimmäisen sijan. Albumin kappaleilla vierailevia artisteja ovat Jennifer Lopez, Kylie Minogue, Pitbull, Flo Rida, Romeo Santos, Marco Antonio Solís, Yandel, Gente de Zona ja India Martínez.


title: Sex and Love

text:
Albumi debytoi Suomen virallisen listan sijalla 31, ja se nousi ylimmillään sijalle 17. Albumi pysyi listalla yhteensä 11 viikkoa.
Kansainvälinen versio


title: Koos de la Rey

text: Jacobus Herculaas (Koos) de la Rey (22. lokakuuta 1847 – 15. syyskuuta 1914) oli buurikenraali toisessa buurisodassa.


title: Koos de la Rey

text: Koos de la Reyn perhetaustassa oli hollantilaisia ja hugenotteja. Hän oli syvästi uskonnollinen, kantoi Raamattua mukanaan ja kohteli sotavankeja inhimillisesti. Hän osallistui Basothon sotaan vuonna 1865, Sekhukhunen sotaan vuonna 1876 ja ensimmäiseen buurisotaan 1881. Toisen buurisodan loppupuolella hän siirtyi joukkoineen sissisotaan, ja opetti "liikkuvien joukkojen" sotilaat ampumaan satulasta vauhdissa. Hänen sissijoukkonsa voitti britit useissa taisteluissa, joiden paikkoja olivat Moedwil, Nooitgedacht, Driefontein, Donkerhoek, Ysterpruit ja Tweebosch. Tästä toiminnasta hän sai lempinimen Länsi-Transvaalin leijona.


title: Póthia

text:
Póthia () eli Kálymnos (Κάλυμνος) on Kreikan kaupunki, joka sijaitsee Kálymnoksen saarella ja kuuluu Kálymnoksen kuntaan, Kálymnoksen alueyksikköön ja Etelä-Egean saarten alueeseen. Kaupungin väkiluku on 12 324 (vuonna 2011). Póthia on Kálymnoksen saaren pääkaupunki sekä Kálymnoksen kunnan kuntakeskus.
Póthia sijaitsee lahdenpohjukassa Kálymnoksen etelärannikolla. Kaupunki on saaren pääsatama. Se on rakennettu puolikaaren muotoon lahden rannoille ja vuorenrinteille ja osittain myös saaren poikki kulkevaan laaksoon keskustan luoteispuolelle. Kaupungin perinteisesti merkittävin elinkeino on ollut merisienten kalastus. Nykyisin merkittävin elinkeino on turismi.


title: Póthia

text: Kálymnoksen lentoasema sijaitsee vuorella noin seitsemän kilometriä Póthiasta luoteeseen.


title: Ptolemaḯda

text: Ptolemaḯda (; ) on Kreikan kaupunki sekä samanniminen Eordaían kunnan kunnallisyksikkö (Δημοτική Ενότητα Πτολεμαΐδας, "Dimotikí Enótita Ptolemaḯdas") ja entinen itsenäinen kunta. Se sijaitsee Kozánin alueyksikössä Länsi-Makedonian alueella. Koko kunnallisyksikön väkiluku on 37 289 ja varsinaisen Ptolemaḯdan kaupungin väkiluku 32 127 (vuonna 2011). Ptolemaḯda on Eordaían kunnan kuntakeskus.


title: Ptolemaḯda

text: Ptolemaḯdan kaupunki on nimetty Ptolemaios I:n mukaan. Ptolemaḯda oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Eordaían kunnaksi yhdessä Agía Paraskevín, Mouríkin, Vérmion ja Vlástin kanssa.


title: Ptolemaḯda

text: Ptolemaḯdan kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Pierre Trentin

text: Pierre Trentin (s. 15. toukokuuta 1944 Créteil) on ranskalainen ratapyöräilijä. Hän on kaksinkertainen olympiavoittaja ja kolminkertainen maailmanmestari. Hän on pituudeltaan 171 cm


title: Pierre Trentin

text: Trentin saavutti Tokion olympialaisissa 1964 pronssia kilometrin aika-ajossa, oli neljäs eräajossa ja yhdeksäs tandem-sprintissä. Hän voitti Méxicon olympialaisissa 1968 kultaa kilometrin aika-ajossa maailmanennätysajalla 1.03,91 sekä tandem-sprintissä parinaan Daniel Morelon. Samojen kisojen eräajossa hän sai pronssia. Münchenin olympialaisissa 1972 hän sijoittui tandem-sprintissä neljänneksi, 4 kilometrin joukkuetakaa-ajossa yhdeksänneksi ja kilometrin aika-ajossa kymmenenneksi.


title: Pierre Trentin

text: Morelon voitti amatöörien eräajon maailmanmestaruuden 1964, sai MM-hopeaa 1966 ja 1967 sekä pronssia 1962 ja 1963. Hän voitti amatöörien kilometrin aika-ajon maailmanmestaruuden 1966 ja saavutti MM-pronssia 1971. Hän voitti amatöörien tandem-sprintin maailmanmestaruuden 1966, sai MM-hopeaa 1967 sekä pronssia 1969 ja 1971.


title: Torsten Nilsson

text: Harald Torsten Leonard Nilsson (1. huhtikuuta 1905 Nevishög –14. joulukuuta 1997 Tukholma) oli ruotsalainen sosiaalidemokraattinen poliitikko, joka toimi muun muassa Ruotsin ulkoministerinä 1962–1971.


title: Torsten Nilsson

text: Muurarinpoika Torsten Nilsson kävi ammattikoulun Ruotsissa ja kansankorkeakoulun Saksassa ja toimi sitten muurarina 1922–1929. Hän kuului aluksi kommunistiseen puolueeseen, mutta erotettiin siitä muiden ”oikeistopetturien” kanssa 1924. Pian Nilsson liittyi Ruotsin sosiaalidemokraatteihin ja valittiin 1934 sen nuorisoliiton puheenjohtajaksi ja 1939 sosiaalidemokraattisen nuorisointernationaalin puheenjohtajaksi. Vuosina 1940–1945 Nilsson toimi puoluesihteerinä, valtiopäivien toisen kamarin jäsenenä 1941–1970, kulkulaitosministerinä 1945–1951, puolustusministerinä 1951–1957 ja sosiaaliministerinä 1957–1962. Vuonna 1962 Nilsson aloitti yhdeksän vuoden kautensa pääministerinä.


title: Torsten Nilsson

text: Valtiopäivillä Nilsson jatkoi vuoteen 1976 saakka.


title: Dealey-luokka

text: Dealey-luokka oli Yhdysvaltain laivaston ensimmäinen toisen maailmansodan jälkeen valmistettu saattuehävittäjäluokka. Luokan alukset olivat hieman nopeampia ja suurempia kuin sodan aikaiset saattuehävittäjät ja ne oli varustettu kaksiputkisin kolmen tuuman tykkitornein, sukellusveneentorjuntaraketein, syvyyspommikiskoin ja kuudella syvyyspomminheittimellä. Modernisoitaessa aluksilta poistettiin sukellusveneentorjuntaraketit ja syvyyspommit, jotka korvattiin ydinkärjin varustetuin sukellusveneentorjuntaheittein ja maaliin hakeutuvilla torpedoilla.


title: Dealey-luokka

text: Alukset poistettiin palveluksesta 1972-1973 Knox-luokan aloittaessa palveluksensa. Osa myytiin ulkomaille ja loput romutettiin.


title: Christiaan de Wet

text: Christiaan Rudolf de Wet (7. lokakuuta 1854 Leeuwkop, Smithfieldin alue, Oranjen vapaavaltio – 3. helmikuuta 1922 Dewetsdorpin alue, Etelä-Afrikan unioni) oli buurikenraali ja poliitikko Oranjen vapaavaltiossa. Hän oli Oranjen vapaavaltion joukkojen ylipäällikkö toisessa buurisodassa (1899–1902) ja yksi vuoden 1914 buurikapinan johtajista. De Wet saavutti buurien keskuudessa kansallissankarin maineen taitavalla ja peräänantamattomalla sissisodankäynnillään.


title: Christiaan de Wet

text: Maanviljellijäperheeseen syntynyt De Wet ei juuri käynyt kouluja. Hän osallistui 1860-luvulla sothoja vastaan käytyihin sotaretkiin. Hän muutti vuonna 1880 Transvaaliin, jossa puhkesi samana vuonna ensimmäiseen buurisotaan johtanut kapina brittejä vastaan. De Wet osallistui sodassa Laingsnekin, Ingogon ja Majubavuoren taisteluihin. Hänet valittiin vuonna 1885 Transvaalin parlamenttiin eli "volksraadiin", mutta hän erosi siitä pian palatakseen viljelemään sukutilaansa Oranjen vapaavaltiossa. Vuosina 1889–1898 hän oli edustajana Oranjen parlamentissa.


title: Christiaan de Wet

text: Toisen buurisodan puhjetessa syksyllä 1899 de Wet liittyi Lucas Steenkampin johtamiin Heilbronin joukkoihin. Ladysmithin taistelun yhteydessä 30. lokakuuta de Wet vangitsi eversti Carletonin brittijoukot Nicholson’s Nekissä. Steenkampin sairastuttua de Wet valittiin hänen tilalleen. Joulukuussa 1899 de Wet nimitettiin kenraaliksi ja Oranjen länsirajan joukkojen komentajaksi. Helmikuussa 1900 hänestä tuli vapaavaltion joukkojen vt. ylipäällikkö kenraali Ferreiran tilalle. Transvaalin pääarmeijan antauduttua Paardebergin taistelussa De Wet ei voinut estää brittejä miehittämästä Oranjen pääkaupunkia Bloemfonteinia, mutta maalis–huhtikuussa 1900 Oranjen armeija teki hänen johdollaan sarjan sissi-iskuina toteutettuja menestyksekkäitä vastahyökkäyksiä. Hän saavutti voiton Sanna’s Postin taistelussa 31. maaliskuuta ja pakotti Reddersburgin brittivaruskunnan antautumaan 5. huhtikuuta. Hän piiritti tuloksetta myös Wepeneriä. Kesäkuussa 1900 hänet nimitettiin vakinaiseksi ylipäälliköksi.


title: Christiaan de Wet

text: Oranjen jouduttua kokonaan vihollisen miehittämäksi de Wet johti kahden vuoden ajan vastarintaa sissisotana ja saavutti suuren maineen paettuaan kerran toisensa jälkeen brittien ulottuvilta. Hän vangitsi brittivaruskunnan Dewetsdorpissa marraskuussa 1900 ja teki helmikuussa 1901 kolmeviikkoisen sissiretken Oranjejoen yli brittiläisen Kapmaan puolelle. Britit järjestivät kaksi sotilasoperaatiota, joita kutsuttuun ”de Wetin metsästyksiksi”. Ensimmäiseen osallistui 50 000 sotilasta, mutta he eivät saaneet de Wetiä kiinni. Toiseen ajojahtiin osallistui 14 000 brittisotilasta, ja rankkojen sateiden takia de Wet joutui siirtymään puolustuskannalle. Viimeisen voittonsa hän saavutti Tweefonteinissa joulupäivänä 1901. Toukokuussa 1902 brittien poltetun maan taktiikka ja naisten ja lasten viruminen keskitysleireillä olivat vaatineet veronsa, ja buurit antautuivat. De Wet osallistui Vereenigingin rauhanneuvotteluihin. Hän oli itse valmis jatkamaan taistelua, mutta allekirjoitti lopulta rauhansopimuksen 31. toukokuuta Oranjen vt. presidentiksi nimettynä, koska presidentti Martinus Steyn oli jo liian sairas.


title: Christiaan de Wet

text: De Wet julkaisi vuonna 1902 usealle kielelle käännetyn muistelmakirjan buurisodasta. Hän palasi viljelemään maatilaansa, mutta säilytti aseman Oranjen buurien kunnioittamana johtajana. Kun britti-imperiumiin liitetylle Oranjejoen siirtokunnalle vuonna 1907 annettiin itsehallinto, hän palasi parlamentin jäseneksi ja toimi 1907–1910 maatalousministerinä Abraham Fischerin hallituksessa. Hän osallistui myös vuosien 1908–1909 kansalliskonventtiin, joka laati Etelä-Afrikan unionin perustuslain, mutta liittovaltion perustamisen jälkeen vuonna 1910 hän väistyi politiikasta. De Wet kääntyi pian pääministeri Louis Bothaa vastaan ja osallistui vuonna 1914 J. B. M. Hertzogin kanssa afrikaanerinationalistisen kansallispuolueen perustamiseen.


title: Christiaan de Wet

text:
Kun ensimmäinen maailmansota puhkesi 1914, de Wet vastusti pääministeri Bothan aikeita tukea Britannian sodankäyntiä hyökkäyksellä Saksan Lounais-Afrikkaan. De Wet käynnisti eräiden muiden entisten buurikomentajien kanssa lokakuussa aseellisen kapinan palauttaakseen buurien menetetyn itsenäisyyden. Hän onnistui valtaamaan osia koillisesta Oranjesta, mutta hänen huonosti varustellut kapinallisensa kärsivät pian tappion Bothan hallituksen joukoille. De Wet antautui Waterburgissa 1. joulukuuta 1914. Hänet tuomittiin maanpetoksesta kuudeksi vuodeksi vankilaan ja kahdentuhannen punnan sakkoihin, jotka kuitenkin rahoitettiin kansalaiskeräyksellä. Vankilatuomio muutettiin jo vuoden kuluttua kotiarestiksi.
De Wet vietti viimeiset vuodet hiljaiseloa maatilallaan. Hänen viimeinen julkinen esiintymisensä oli entisen presidentti Steynin hautajaisissa marraskuussa 1916. Kuoltuaan vuonna 1922 de Wet sai valtiolliset hautajaiset ja hänet haudattiin Steynin viereen Bloemfonteinin ”kansallisen naismuistomerkin” (Nasionale Vrouemonument) luo.


title: Skálmöld

text: Skálmöld on vuonna 2009 perustettu viikinki-/folk metal -yhtye Reykjavíkista, Islannista. Yhtye aloitti färsaarelaisen Tutl-levy-yhtiön suojissa, mutta nykyisin yhtyeellä on sopimus Napalm Recordsin kanssa. Yhtye on julkaissut neljä albumia, joista yhden Islannin sinfoniaorkesterin kanssa.


title: Saamelaisneuvoston kirjallisuuspalkinto

text: Saamelaisneuvoston kirjallisuuspalkinto on saamelaisneuvoston myöntämä palkinto. Palkitun kirjan alkuperäiskielen on oltava jokin saamen kielistä. Myös vähemmistösaamenkielille käännetyt kirjat voidaan hyväksyä. Kirjallisuuspalkinto annetaan kirjalle, joka on julkaistu kahden edellisen kalenterivuoden aikana.


title: Sininen lohikäärme

text: Sininen lohikäärme on suomalainen vuosina 1988–1989 ilmestynyt roolipelilehti. Sitä ilmestyi yhteensä neljä numeroa.


title: Huovinrinteen tekoallas

text: Huovinrinteen tekoallas sijaitsee Säkylässä Huovinrinteen varuskunnan yhteydessä Satakunnassa ja kuuluu Eurajoen vesistössä Pyhäjärveen laskevaan "Hevonniitunojan" valuma-alueeseen.


title: Huovinrinteen tekoallas

text: Patoaltaan pinta-ala on 1,4 hehtaaria ja se on padottu "Myllyojan" metsäpuron hiekkamaastoon uurtamaan mutkaisen uomaan. Allas on 230 metriä pitkä ja yli 50 metriä leveä. Myllyoja yhtyy noin 800 metrin jälkeen "Hevonniitunojaan", joka laskee Pyhäjärveen "Isosaaren" ja "Alhassaaren" välissä.


title: Huovinrinteen tekoallas

text: Patoaltaan alkuperäisenä tarkoituksena on olla vesivarastona Varuskunnassa esiintyviä hätätilanteita varten.


title: Ma’an

text: Ma’an () on Ma’anin kuvernoraatin pääkaupunki Jordaniassa. Sen väkiluku oli vuoden 2004 väestönlaskennassa 26 461.


title: Ma’an

text: Hijazin rautatie kulki kaupungin ohi ja siellä sijaitsi turkkilainen varuskunta alueella ensimmäisen maailmansodan aikana käydyn arabikapinan aikana


title: Max Petitpierre

text: Max Petitpierre (26. helmikuuta 1899 Neuchâtel – 25. maaliskuuta 1994) oli sveitsiläinen lakimies ja poliitikko, joka toimi Sveitsin liittoneuvoston jäsenenä 1944–1961 ja sen puheenjohtajana eli liittopresidenttinä 1950, 1955 ja 1960. Ulkoministerin tehtävistä hän vastasi pitkään, vuodesta 1945 vuoteen 1961.


title: Max Petitpierre

text: Petitpierre opiskeli lakimieheksi kotikantonissaan Neuchâtelissa, Zürichissä ja Saksan Münchenissä ja tuli 1926 kansainvälisen yksityisoikeuden professoriksi Neuchâtelin yliopistoon. Vuonna 1937 hänet valittiin Neuchâtelin kantonin neuvostoon, 1942 Sveitsin liittokokoukseen eli parlamenttiin ja 1944 liittoneuvostoon. Toisen maailmansodan aikana hän toimi myös Sveitsin kelloteollisuusliiton puheenjohtajana, minkä lisäksi hänellä oli muitakin luottamustehtäviä myös elinkeinoelämän piirissä. Hän toimi myös Punaisen Ristin kansainvälisen komitean johdossa.


title: Max Petitpierre

text: Max Petitpierre kirjoitti myös useita oikeustieteellisiä julkaisuja.


title: Max Petitpierre

text: Petitpierren pitkän ulkoministerikauden aikana hän kehitti Sveitsin puolueettomuutta monin tavoin sallimalla tiiviimmät kansainväliset suhteet eri aloilla. Hänestä Sveitsin oli avauduttava osallistumaan Länsi-Euroopan taloudelliseen ja kulttuuriseen kehitykseen.


title: Max Petitpierre

text: Vuodesta 1984 vuoteen 2008 erityinen säätiö jakoi Max Petitpierren mukaan nimettyä, 25 000 Sveitsin frangin suuruista palkintoa noin joka toinen vuosi henkilölle, joka on edistänyt Sveitsin kansainvälistä tunnettuutta ja suhteita politiikan, diplomatian, talouden, tutkimuksen, kirjallisuuden tai taiteen alalla. Palkinnon saajia ovat olleet muun muassa kuvanveistäjä Jean Tinguely (1987), ooppera- ja elokuvaohjaaja Daniel Schmid (1988), tietojenkäsittelyteoreetikko Niklaus Wirth (1990) ja arkkitehtitoimisto Herzog & de Meuron (2000).


title: Perakin sulttaani

text: Perakin sulttaani on Malesian Perakin osavaltion hallitsija. Sulttaani toimii myös vuorollaan Malesian kuninkaana.


title: Perakin sulttaani

text: Perakin sulttaanikunta sai alkunsa vuonna 1528, kun portugalilaiset valtasivat Malakan sulttaanikunnan 1500-luvun alussa. Malakan sulttaani pakeni Malakan niemimaan eteläkärkeen, mihin hän perusti Johoren sulttaanikunnan. Malakan viimeisen sulttaanin poika Mazaffar taas pakeni Perakin alueelle, mihin hän perusti uuden sulttaanikunnan. Perakin hallitsijasuku polveutuu näin suoraan Malakan sulttaanikunnan hallitsijoista.


title: Juhani Pietiläinen

text: Juhani Pietiläinen (s. 21. tammikuuta 1923) on suomalainen kääntäjä.


title: Niko Kaukovalta

text: Niko Kaukovalta (s. 1977) on imatralainen pesäpallon pelituomari. Kaukovalta on A-tason tuomari eli hän tuomitsee pääsääntöisesti Superpesistä. Kaukovallan ensimmäinen ottelu Superpesiksessä oli 24. toukokuuta 2001 pelattu Haminan Palloilijat – Hyvinkään Tahko. Kaukovalta on ollut tuomitsemassa tuomariurallaan kerran miesten Itä–Länsi-ottelun vuonna 2008. Ammatiltaan Kaukovalta on luokanopettaja.


title: Niko Kaukovalta

text: Pesäpallotuomarina:


title: Nūn

text: Nūn (, ) on arabialainen kirjain, joka on arabian kirjaimistossa 25. kirjaimena. Kuitenkin monissa muissa kirjaimistoissa on paljon lisämerkkejä niin, että esimerkiksi persialaisessa kirjaimistossa nūn on 29. kirjain. Nūn vastaa heprealaista nunia (נ) ja näillä kirjaimilla onkin sama äännearvo, eli alveolaarinen nasaali, /n/. Lukuarvoltaan nūn on 50.


title: Nūn

text: Kuten muutkin arabialaiset kirjaimet, nūn sisältää neljä muotoa. (Itsenäinen muoto ن, muita esim. لن "ln", نو "noo", لنو "lnoo")


title: Karri Kuuttila

text: Karri Kuuttila (synt. 29. joulukuuta 1987) on suomalainen amerikkalaisen jalkapallon valmentaja ja entinen pelaaja. Hän on yksi harvoista suomalaisista, joka on päässyt NFL-joukkueen harjoitusleirille. Kuuttila lopetti pelaajauransa kauden 2016 päätteksi ja toimii nykyään Turku Trojansin päävalmentajana. Pelipaikaltaan Kuuttila oli hyökkäyksen linjamies.


title: Karri Kuuttila

text: Kuuttila pelasi nuoruudessa koripalloa. Hänen perheensä muutti Yhdysvaltoihin kun hän oli 17-vuotias. High schoolissa Kuuttila pelasi koripalloa ja harrasti yleisurheilua, ja hänen kaverinsa houkuttelivat hänet kokeilemaan amerikkalaista jalkapalloa. Kuuttila kävi Lock Havenin yliopiston avoimessa harjoitustilaisuudessa, jossa hänet huomattiin ja hänelle tarjoittiin stipendi yliopistoon.


title: Karri Kuuttila

text: Kuuttilasta tuli hyökkäyksen linjamies. Hän harjoitteli pelipaikkaa yhden kesän ennen opintojen alkua, mutta onnistui saamaan pelipaikan Lock Havenin kokoonpanosta. Kuuttila pelasi neljä kautta yliopistojoukkueen vasempana tacklena ja NFL:n kykyjenetsijät arvioivat hänet maan 50 parhaimman uloimman linjamiehen joukkoon. Kuuttilaa ei kuitenkaan varattu NFL:n varaustilaisuudessa, mutta hän teki kesällä 2011 sopimuksen St. Louis Ramsin kanssa. Kuuttila osallistui Ramsin harjoitusleirille, mutta hänet leikattiin kokoonpanosta kolmen viikon jälkeen.


title: Karri Kuuttila

text: Kuuttila pelasi syksyn 2011 puoliammattilaisena Maryland Blizzard -joukkueessa. Hän palasi loppuvuodesta Suomeen ja teki sopimuksen Helsinki Wolverinesin kanssa. Wolverines pelasi Vaahteraliigan finaalissa 2012 häviten sen Helsinki Roostersille. Kaudella 2013 Wolverines hävisi finaalin toistamiseen Roostersille. Kuuttila siirtyi kaudeksi 2014 Turku Trojansiin, ja hänen kolmas kautensa Vaahteraliigassa päättyi jälleen finaalitappioon Roostersia vastaan.


title: Karri Kuuttila

text: Kauden 2016 jälkeen Kuuttila lopetti pelaajauransa ja marraskuussa hänet nimitettiin Turku Trojansin päävalmentajaksi kaudelle 2017.


title: Elliot Pinhey

text: Elliot Charles Gordon Pinhey (10. heinäkuuta 1910 – 7. toukokuuta 1999) oli brittiläinen entomologi, joka tutki erityisesti Afrikan perhosia ja sudenkorentoja.


title: Elliot Pinhey

text: Pinhey aloitti uransa tiedeopettajana Britanniassa, mutta hän lähti maasta, kun hänen lääkärinsä oli kehottanut muuttamaan kroonisen sairastelun takia suotuisampaan ilmastoon. Pinhey saapui Etelä-Rhodesiaan vuonna 1939 ja jatkoi uraansa tiedeopettajana. Hän toimi myös hetken Rhodesian maatalousministerin tutkijana, jonka alaa oli hyönteisten vaikutus ihmistoimintaan.


title: Elliot Pinhey

text: Pinhey muutti vuonna 1948 Etelä-Afrikkaan Transvaal-museon palvelukseen. Seuraavana vuonna hän sai paikan Nairobista Coryndon-museon hyönteistieteen intendenttinä. Hän työskenteli Nairobissa Louis Leakeyn alaisuudessa ja pystyi keräämään laajan hyönteiskokoelman itäisestä ja keskisestä Afrikasta. Pinhey siirtyi 1955 Zimbabwen luonnonhistoriallisen museon selkärangattomien osaston intendentiksi. Sieltä hän jäi eläkkeelle vuonna 1980, ja siellä työskennellessään hän teki useita matkoja vaikeakulkuisille alueille Kongon tasavallan koillisosiin sekä Angolan, Kongon demokraattisen tasavallan ja Sambian rajaseudulle.


title: Elliot Pinhey

text: Pinhey julkaisi uransa aikana yli 60 tutkimusta, mukaan luettuna useita kirjoja. Vuonna 1962 julkaistua kirjaa "A Descriptive Catalogue of the Odonata of the African Continent" voidaan kutsua modernin afrikkalaisen sudenkorentotutkimuksen käynnistäjänä. Pinhey nimesi yli 400 hyönteislajia ja noin kymmenesosan kaikista afrotropiikin sudenkorennoista.


title: Will Harris

text: William Montaque "Will" Harris (s. 24. elokuuta 1986 Corona, Queens, New York) on yhdysvaltalainen koripalloilija, pelipaikaltaan swingman. Hän on pelannut kotimaansa lisäksi Suomessa, Italiassa ja Tanskassa.


title: Will Harris

text: Harris pelasi vuosina 2006–2010 kahdessa yliopistossa. Kauden 2011–2012 hän edusti tanskalaista Horsens IC:a ja kauden 2013–2014 Italian toiseksi ylimmällä sarjatasolla pelannutta Pallacanestro Triestea.


title: Will Harris

text: Elokuussa 2014 Harris ja suomalainen Bisons Loimaa tekivät vuoden mittaisen pelaajasopimuksen. Loimaa pelasi Korisliigan lisäksi VTB-liigaa, jossa Harris pelasi neljä ottelua 11,8 pisteen ja 5,3 levypallon ottelukohtaisilla keskiarvoilla tehden valkovenäläistä BC Tsmoki-Minskiä vastaan 22 pistettä. Korisliigassa Harris pelasi loimaalaisjoukkueessa neljä ottelua 9,0 pisteen ja 6,8 levypallon keskiarvoilla, kunnes hän marraskuun alussa lähti joukkueesta. Bisonsin mukaan Harrisin try-out-sopimus päättyi, eikä seura halunnut enää jatkaa sopimusta.


title: Will Harris

text: Harris siirtyi nopeasti Korisliigan edelliskauden mestari Tampereen Pyrintöön, joka oli kiinnostunut Harrisista jo ennen kauden alkua ja kärsi riittävän laadukkaiden ulkomaalaispelaajien puutteesta. Ensimmäisessä ottelussaan pyrintöläisenä Harris teki Baltian liigassa 20 pistettä ja otti kuusi levypalloa. Harris pelasi Pyrinnössä 23 Korisliigan runkosarjaottelua 15,8 pisteen ja 6,8 levypallon keskiarvoilla. Hieman ennen siirtorajan umpeutumista helmikuun lopulla 2015 Harris sai tarjouksen Ranskan toiseksi korkeimmalta sarjatasolta jonne siirtyi.Loimaan apuvalmentaja määritteli Harrisin tämän liityttyä joukkueeseen monipuoliseksi ja vahvaksi hyökkääjäksi sekä hyväksi levypallopelaajaksi. Pyrinnön päävalmentaja Pieti Poikola arvioi Harrisia tämän liittyessä joukkueeseen riittävän vahvaksi ja myös selkä korille päin pelaamaan pystyväksi pelaajaksi.


title: Will Harris

text: Harris opiskeli yliopistossa pääaineenaan afrikkalaisuuden tutkimus ja sivuaineenaan koulutus. Hänen perheeseensä kuuluvat äiti Veronica Harris, neljä veljeä ja kaksi siskoa.


title: William Harris

text: William Harris –nimisiä henkilöitä ovat:


title: Today (Elvis Presleyn albumi)

text: Today on Elvis Presleyn toukokuussa 1975 julkaistu studioalbumi. Se äänitettiin saman vuoden maaliskuussa RCA-studiolla, Hollywoodissa. Albumi nousi Billboard 200 -listan sijalle 57, ja sitä myytiin lähes 400 000 kappaletta. Lisäksi single ”T-R-O-U-B-L-E” ylsi Yhdysvaltain top 40:een.


title: Today (Elvis Presleyn albumi)

text: B-puoli


title: Sumyn valtionyliopisto

text: Sumyn valtionyliopisto (SumDU) (, ) on Ukrainan pohjoisosassa, erityisesti Sumyn kaupungissa toimiva klassinen yliopisto.


title: Sumyn valtionyliopisto

text: Yliopisto katsoo toimintahistoriansa alkaneen vuodesta 1948, jolloin kaupunkiin perustettiin Moskovan metalliteollisuusinstituutin toimipiste. Vuonna 1966 Harkovan polytekninen instituutti (HPI) perusti erillislaitoksen kaupunkiin. Vuonna 1990 tämän pohjalta perustettiin HPI:n Sumyn fysiikan ja tekniikan instituutti, joka antoi laaja-alaisesti insinööritieteiden opetusta. 1993 seurasi muutos Sumyn valtionyliopistoksi, laajempialaiseksi klassiseksi yliopistoksi.


title: Sumyn valtionyliopisto

text: Sumyn valtionyliopistossa on nykyään viisi tiedekuntaa, lääketieteellinen instituutti ja kaksi haaratoimipistettä (Konotop ja Šostka). Yliopistossa opiskelee noin 16 000 opiskelijaa. Heistä noin 1 400 on kansainvälisiä opiskelijoita. Koulutusta annetaan 60 eri maisteritason tutkintoon johtavassa pääaineessa. Lisäksi yliopistolla ja sen haaratoimipisteillä on yhteensä neljä teknistä oppilaitosta. Henkilökuntaan kuuluu 85 vähintään dosenttitason (professorit) ja 500 muuta jatkotutkinnon suorittanutta opettajaa.